320.000 euroko kreditu berezia ematen duen Foru Legea, Garesko Udalak sustaturiko Gares Energia trantsizio energetikorako proiektu aitzindariaren finantzatze-beharrizanei aurre egiteko | Parlamento de Navarra\n320.000 euroko kreditu berezia ematen duen Foru Legea, Garesko Udalak sustaturiko Gares Energia trantsizio energetikorako proiektu aitzindariaren finantzatze-beharrizanei aurre egiteko\nNoiz argitaratua Osteguna, 2019.eko Azaroa 14\nOsoko Bilkura onetsia. 2019ko azaroaren 14an\nParlamentuko Osoko Bilkurak Foru Lege bat onetsi du gaur PSNren, Geroa Bairen, EH Bilduren, Podemos-Ahal Duguren eta I-Eren aldeko botoekin eta Navarra Sumaren abstentzioarekin, zeinaren bidez 320.000 euroko kreditu berezi bat ematen baita Garesko Udalak sustaturiko Gares Energia trantsizio energetikorako proiektu aitzindariaren finantzatze-beharrizanei aurre egiteko.\nKreditu bereziaren zenbatekoa, Diru-laguntzei buruzko 11/2005 Foru Legearen 17.2.a) artikuluaren arabera, sortuko den aurrekontuko partida honetan aplikatuko da: Garesko Udala. Gares Energia Proiektua: instalazio fotovoltaikoa.\n2019ko martxoaren 22an, IX Legegintzaldia amaitzear zegoela, Nafarroako Parlamentuko Garapen Ekonomikorako Batzordeak ebazpen bat onetsi zuen aho batez “Gares Energia proiektuari babesa” emanez, “intereseko inbertsio” deklara zedin eta “behar adinako finantzazioa” bermatu zedin proiektua abian jartzeko eta betetzeko.\nProiektuak La Ermineta, 1918tik 80. hamarkadara arte indarrean egon den eredu energetikoa berrezartzea defendatzen du, hiru udal eraikin eta frontoia argiztapen publikoaz hornitzeko. Frontoiaren estalki berriak, panel fotovoltaiko edukiko du, eta zentral elektrikoaren ekoizpena gehituta, 349.000 kWh sortzea ahalbidetuko du (udalaren premia globalen %46) eta egun beharra duten puntuen %95.\nGares-Energia proiektua saritua izan da bai maila energetikoan duen izaera berritzaileagatik (Germinador Social) baita berrikuntza sozialagatik ere (Emun kooperatiba), eta bere aspektu azpimarragarrien artean daude, esaterako, bere ekarpena hezkuntzaren eta lanaren arloari, uraren erabilera soziala eta sortutako ekoizpenaren gaineko eskumena.\nProiektua Europako Batzordearen Smart specialisation and social innovation: from policy relations to opportunities and challenges txostenean sartu da, kontinenteko proiektu berritzaile gisa.\nLa Ermineta minizentral hidraulikoak 1918tik 1980ra bitarte funtzionatu zuen Garesen, Nafarroako beste herri askotan bezala, eta bere jabetza Udalarena eta Ureztatzaileen Erkidegoarena baitzen. Minizentrala funtzionamenduan egondako denboran, inguruneko argiteria publikoa eta industriaren bat hornitu zituen.\n80. hamarkadan, energia sistemaren zentralizazioarekin, abandonatuta gelditu zen. Hala ere, eraikina, makinak eta gainerako sistemak, hau da, ur hargunea, kanala eta abar, mantendu egin ziren, baratzak ureztatzeko.\nNafarroako Ogasun Publikoari buruzko apirilaren 4ko 13/2007 Foru Legearen 4. artikuluak ezartzen duenez, foru lege bidez arautuko dira Nafarroako aurrekontu orokorrak, eta horien aldaketak ere bai, kreditu bereziak edo kreditu-gehikuntzak emateari buruzkoak badira. Beraz, gastuen aurrekontuan esleitutako kreditua nahikoa ez denez, bidezkoa da lege hori onestea, kasu honetan irakurraldi bakarrean. Legea NAOn argitaratu eta hurrengo egunean sartuko da indarrean.\nForu lege proiektua (34. NPAO, 2019-11-08koa)


Alkoholik gabeko roll-on desodoranteak: Kalitatean, alde handiak [3tik 1. orria] | Aldizkaria | EROSKI CONSUMER\nAlkoholik gabeko roll-on desodoranteak: Kalitatean, alde handiak\nAplikatzeko moduaren arabera sailkatzen dira desodoranteak: aerosol, stick, roll-on eta kremak. Roll-on motakoak dira bigarren formatu salduena, aerosola baita oraindik ere merkatuan arrakasta handienekoa.\nAerosoleko produktuak zuen eragozpen larriena, edukia kanporatzeko ozono-geruza kaltetzen duten CFC gasak (kloro-fluokarbonatuak) baliatzea zen. Gaur egun, spray horiek ozonozko geruzari kalte egin ez baina negutegi eragina areagotzen laguntzen duten hidrokarburoak daramatzate eta, beste alde batetik, lainoztaturiko produktuak sua ukitzen badu, eztanda egin dezake ontziak. Horrenbestez, ingurugiro eta segurantziaren ikuspegietatik, desodorantearen ontzirik desegokiena da aerosola.\nAzterketa hau bi probak osatu dute: batetik, analisi kimikoa eta bestetik kontsumitzaileak eginiko erabilera-proba. Laborategiko analisietan, lagin guztien pH faktorea antzekoa ez ezik, aski azidoa zela (4,1 eta 4,5 artekoa) egiaztatu zen: usain-kengarritzat erabiltzen diren aluminio-gatzen eragina biderkatu egiten baita ingurune azidoan. Estraktu lehor (hau da, lurrina edo kontserbakariak bezalako gai lurrunkorrez eta urez bestelakoak) gehien daukan desodorantea Sanex izan zen, ondotik Mum zetorkiola. Era berean, lagin batzuk krematsuak (Hidro Genesse, nabarmen) eta beste batzuk, aldiz, likidoagoak (Natural Honey eta Dove) zirela egietsi zen. Dove, Sanex eta Natural Honey laginek bakarrik gehitzen dute hidratatzaile bat (glizerina), eta Hidro Genesse eta Sanex markakoak dira eragile bakterizida sartzen dutenak. Sanex laginak alantoina (desodoranteetan batere ohikoa ez den zikatrizatzailea: gorputza tratatzeko krema edo esneei ezartzen zaie, batik bat). Erabilera-probak bi zati izan zituen: batean, aplikatzeko unean desodoranteak ematen duen freskotasun-sentsazioa egiaztatzea eta besapean produktua lehortu arteko denbora jasotzea.\nBestean, hainbat parametro neurtu eta ebaluatzea (arropan aztarnarik uzten duen, lurrinaren iraunkortasuna, gorputz-usainaren agerpena eta besapean sorturiko hezetasunaren murrizketa), desodorantea aplikatu denetik zazpi ordura.\nKontsumitzaileekin eginiko saioak agertu zuen bezala, desodorante hauen emaitzak aski desberdinak izaten dira, den-denek eginkizun nagusia (gure galtzarbeari darion usaina neutralizatzea, alegia) ongi betetzen badute ere.\nEra berean, zortzi laginetako bostek arropan aztarna txikiak uzten dituztela eta bik nolabaiteko endekapena (Mum laginaren lehengaietako batzuk hondatu egiten dira eta Heno de Pravia markakoaren lurrina indargabeturik geratu zen) erakutsi zutela ere egiaztatu zen: horrek, aplikatu denetik zazpi ordura, ehunaren usainean ondorio txarrak eragin zituen. Amaitzeko, nabarmen dezagun Natural Honey, Rexona eta Heno de Pravia laginek ez zutela erabiltzailearen besapeko hezetasuna murriztu, nahiz eta etiketan kontrakoa iragarria zuten.\nPrestaziorik hoberenetako desodorantea (hutsik ez baitzuen egin inongo ataletan) Dove izan zen: aplikatzean sortarazten duen freskotasun-sentsazioa, ongi; azkar samar lehortzen da; aztarnarik ez du uzten; lurrinak atsegin irauten du denboran zehar; gorputz-usaina ederki indargabetzen du (beste guzti-guztiek bezalaxe) eta besapeko hezetasuna gutxitu egiten du. Kalitate eta prezioaren arteko erlaziorik egokiena ere Dove laginak eskaini zuen, garestienetako bat bera den arren (374 pezeta).\nHidro Genesse eta Sanex (Dove baino merkeagoak, biak) ere gomendatzeko modukoak dira, arropan aztarnarik uzten badute ere.\nDesodorante ala antitranspiratzaile?\nOrain dela urte batzuk, desodoranteak betetzen duen eginkizun berbereko beste produktu bat zeukan eskura kontsumitzaileak: antitranspiratzailea. Produktu honek besapeko izerdi-guruinen ariketa -horrenbestez, kiratsik agertzea ere- eragotzi egiten duen bitartean, desodoranteak eginkizun hirukoitza bete behar izaten du: bakterioen kontrako eragileen bitartez, bakteriozko florak izerdia hondaraztea galarazi egiten du; usaina zurgatzen duten substantzien bidez, horren endekapen kimikoa eragozten du eta, azkenik, lurrinei esker (desodorante batzuek -bakanen batek- horrelakorik ez daukaten arren) erabiltzailearen gorputzari usaina ematen dio. Antitranspiratzaileak merkatutik at daude gaur egun, kasik: EEBBetan eta Erresuma Batuan bakarrik diraute indarrean.\nDesodorante hauen osagaien artean hamaikatxo motatako produktuak aurkituko ditugu.\nGehientsuenek bigarren mailako eginkizuna bete behar izaten dute (horietako batzuk eszipiente hutsak dira, esate baterako), ez eragile aktiboari dagokionik. Emultsifikatzaile (osagai guztiak likido berean elkarturik edukitzea erraztu edo eraginez), humektante (produktuaren izaera edo itxura likidoa bermatuz) edo emoliente gisa (gainontzeko osagaiek egokiro eragin dezaten larruazala egokitu edo samurtuz) dihardu bakarren batek, adibidez. Usain-kengarritzat diharduten gaiak gutxi batzuk baino ez dira: aluminio-klorohidratoa, aluminio-seskiklorohidratoa, triklosan eta txitosan glicolatoa. Aztertu diren lagin gehientsuek aluminio-klorohidratoa darabilte. Sanex eta Hidro Genesse laginek, horiez gainera, triklosana ere baliatzen dute.\nBeste alde batetik, Heno de Pravia eta Mum dira osagai gutxien erabiltzen dituztenak, gai desodorante bakarra eta bigarren mailako hiru baizik ez: emolientea, emulsifikatzailea eta solubilizatzailea, uraz eta lurrinaz gainera.\nZerrendaren beste muturrean, Natural Honey laginak 12 osagai erabiltzen ditu, uraz eta lurrinaz gainera; dena den, horietako bakoitzaren kopurua askozaz ere txikiagoa da, Heno de Pravia eta Mum laginetan, erabilitako estraktu lehorra kalkulatzetik ondorioztatu denez: Natural Honey markakoan dezente apalagoa da Heno de Pravia eta Mum laginek baliatutakoa baino.\nAnalisiak, produktu bakoitzak daukan estraktu lehorra (hau da, ura eta gai lurrunkorrak 105ºC-tan suntsitu ondoren geratzen diren substantzia organiko eta mineralak, hala nola lurrinkia eta kontserbakariak) zehaztu zuen. Estraktu lehor gehien daukana (%26,6) Sanex da, ondotik Mum datorkiola. Beste muturrean Natural Honey lagina dugu (%11,1). Estraktu lehorra, eszipienteek eta usaina kenarazten duen eragileak osatua, ez da berez kalitatea zehazteko irizpidea, baina produktuak dauzkan substantzia organikoen kopuruaren berri ematen digu, gutxi gorabehera.\nZortzi laginen pH faktorea antzekoa zen, 4,1etik 4,5era bitartekoa, alegia. Produktu hauek pH azidoarekin moldatzen dira, usain-kengarritzat baliatzen diren aluminio-gatzak ingurune azidoan eragileago gertatzen baitira. Likatasunik handiena Hidro Genesse laginak agertu zuenez, bera da produkturik krematsuena. Ezaugarri horretaz ari garela, atzetik Mum, Sanex eta Heno de Pravia zetozen. Likidoenak, berriz, Natural Honey, Dove, Rexona eta Nivea ziren. Eragile hidratatzailea (glizerina) daukaten bakarrak Dove, Sanex eta Natural Honey ditugu: %0,3, %0,8 eta %1,4ko proportzioan.\nHidro Genessse eta Sanex laginek, bere aldetik, triklosan usain-kengarri bakterizida daukate eta Sanex-ek, berriz, alantoina (desodoranteetan batere ohikoa ez den zikatrizatzailea: gorputza tratatzeko krema eta esneei ezartzen zaiena) ere gehitu dio formulari.\nHezetasuna ez dute denek gutxitzen\nHezetasuna prebenitzea desodoranteek eginkizun behinena ez badute ere (antitranspiratzaileen zeregina litzateke hori, bereziki), Heno de Pravia -"hezetasunaren aurkakoa"-, Natural Honey -"hezetasuna neutralizatzen du"-, Rexona -"hezetasuna prebenitzen du"- eta Sanex -"mikrotalko eraginkorra, hezetasuna zurgatzen du"- laginek etiketan bertan jakinarazten dute produktuaren ahalmen hori. Pertsona batetik bestera transpirazioak sekulako aldea izan dezakeenez, proba honetan erabiltzaile bakoitzaren trataturiko besapea eta tratamendurik hartu gabekoa konparatu ziren. Sanex, Hidro Genesse, Dove eta Mum laginetan hezetasunaren dezenteko murrizketa hauteman zen; lehendabizi aipaturiko bi laginetan (osagaien artean talkoa ere badutela iragartzen dute etiketan) harik eta handiagoa izan zen. Natural Honey, Rexona eta Heno de Pravia laginekin trataturiko galtzarbeetan ez zen hauteman inolako hezetasun-murrizketarik, nahiz etiketan hirurek eginkizun hori ere betetzen dutela jakinarazten duten (goian azaldu dugu hori lortzeko nola diharduten). Horregatik jaso zuten "gaizki" kalifikazioa atal honetan. Nivea laginak (gutxienez, ez du iragartzen eragin hau lortzen duenik), apur bat baino ez zuen gutxitu hezetasuna proba honetan: "erdipurdi" kalifikatu zuten epaimahaikideek.\nKontsumitzaileek burutu zuten erabilera-proba praktikoan jarri ziren zortzi desodoranteak. Lehen fasean, produktua aplikatzeko unean sortarazten duen freskotasun-sentsazioa eta produktuak erabiltzailearen besapean lehortzeko behar izan zuen denbora-tartea baloratu ziren.\nAplikatu zenetik zazpi ordura, ordea, erabiltzaile bakoitzaren tratamendua emaniko besapea eta tratamendurik aplikatu gabea elkarrekin erkatuz, produktuak arropan aztarnarik uzten zuen ala ez egiaztatu zen; era berean, lurrinaren iraupena, gorputz-usainaren agerpena eta tratatutako besapeko hezetasuna baloratu ziren (tratatu gabekoaren aldean). Freskotasun-sentsazioari dagokionez, hoberenak Natural Honey, Nivea eta Heno de Pravia izan ziren . Beste aldetik, Mum lagina onartzeko modukotzat jo zen arren, lurrinik ez duen desodorante bakarra da: beraz, baliteke freskotasun-sentsazioa eta, aplikatzeko unean, lurrinaren atsegina nahastea.\nBeste lau laginek "ongi" kalifikazioa erdietsi zuten freskotasun-sentsazioaren atalean. Lehortzeko denboratzat jo zen, aplikatu ondoren, besapeko larruazala erabat lehor geratzeko iragan beharreko denbora-tartea. Alde handia hauteman zen lagin batetik bestera: 71 segundotik (Nivea) 112 segundora (Sanex). Minutu eta erditik gorakoa zenez, Rexona, Heno de Pravia eta Sanex laginek lehortzeko behar izan zuten denbora-tartea luzeegitzat jo zuten erabiltzaileek.\nDesodoranteek arropan utz zitzaketen aztarna edo markei goazkiela, Dove, Rexona eta Natural Honey laginek bakarrik gainditu zuten proba, trataturiko besapearen eta tratatu gabekoaren artean alderik ez baitzen atzeman. Gainontzekoek aztarna txiki bat utzi zuten arropan. Beste aldetik, aplikatu zenetik zazpi ordutara lurrinaren intentsitate handiena mantendu zutenak Hidro Genesse, Natural Honey eta Nivea izan ziren. Sanex, Dove eta Rexona laginek, beren aldetik, lurrina poliki mantendu zuten, dena dela. Proba horretan bi desodorantek merezi izan zuten suspentsoa: Heno de Pravia laginari dagokionez, epaimahaikideetako askotxok hauteman zuen lurrina endekaturik zegoela. Lurrinik ez daukan Mum laginarekin, berriz, lehengaien hondatze-kirats izpirik ere nabaritu zen.\nGarrantzi handieneko alderdia, nolanahi ere, desodorantea aplikatu zenetik zazpi ordura gorputz-usainik ez zen atzeman inorengan. Zortziek, beraz, ederki betetzen dute beren eginkizun nagusia: galtzarbeari darion usaina neutralizatzea.\n[1. orria] Kalitatean, alde handiak


Zazpi greba egun gehiago deitu dituzte Bizkaiko Etxez Etxeko Laguntzan\nELA, LAB, UGT eta USO sindikatuek zazpi greba egun gehiago erregistratu dituzte. Apirilaren 16 eta 17a eta maiatzaren 13, 14, 15, 16 eta 17a izango dira grebak. 1.500 langile baino gehiago du sektore honek eta 8.000 menpeko pertsona artatzen ditu zerbitzuak.\nSoldatak 7 urtez izozturik, 4 urtez hitzarmena berritu gabe, eta mobilizazioetan hasi ginenetik 2 urte igaro dira, eta urtebete lanuzteak egiten hasi geroztik. Hala ere, sektore honetako sindikatuok 7 greba-egun gehiagorako deialdia egin beharrez gaude, orain arte egindako 26 greba-egunei gehitzekoak.\nArgi dago Bizkaiko Etxez Etxeko Laguntzaren gatazka ito-puntuan dagoela. Patronalek ez dute borondaterik langileen lan-baldintzak duintzeko; aldiz, badute asmoa etekin itzelak irabazten jarraitzeko, diru publikoaren kontura. Horiek dira, beraz, udalekin batera, egoera honen errudun nagusiak.\nErakunde publikoei, batez ere udalei, dagokie zerbitzu horren ardura; baina zuzeneko erantzukizun hori gainetik astindu nahi dute. Behin martxoaren 8a igarota, erakunde-aldarrikapenak ahanzten zaizkie, antza. Orduan honelako salaketak adierazten zituzten: "emakumeen lan-prekarietatea eta pobrezia", eta "zainketa-lanak politika publikoen erdigunean" jarriko zituztela zioten.\nEtxez Etxeko Laguntza berebiziko esparrua da horrelako asmoak gauzatzeko, baina orain arte ez dute zirkinik ere egin norabide horretan: prestazio-orduak urterik urte gutxitzen dira, eta profesionalen lan-baldintzak hondatuz doaz, eta udalek ez dute konponbiderik bilatzen.\nNegoziazio-mahaiaren azken bileran, iazko urrikoan, sindikatuok oinarrizko puntu batzuk ezarri genituen negoziazioa ito-puntutik ateratzeko: inaplikazio-klausulak, malgutasuna eta mugikortasun geografiko eta funtzionala; 18 artikulua kentzeak aukera ematen du lanaldien malgutasuna muturreraino eramateko; gaixotasunen edo lan-istripuen %100eko osagarritik gaur egun salbuetsita dauden kasuak ez salbuestea (in itinere istripuak, lunbalgiak...) eta KPItik gorako soldata-igoerak 2016, 2017, 2018 eta 2019. urteetarako, galdutako eros-ahalmena berreskuratuz joateko.\nPatronalek oinarrizko eskakizun horiek guztiak baztertu zituzten, eta lan-baldintzak are gehiago okertzen tematu ziren: malgutasun handiagoa (orain ere norberaren eta lanaren bizitzak kontziliatzea ia ezinezkoa da), lan-osasun eta segurtasunaren neurririk ez hartzea (gaur egun hutsaren hurrengo dira, oso beharrezkoak izan arren), eta eros-ahalmen galduz jarraitzea. Haien eskaintza prekarietate gehiagokoa da.\nHorregatik guztiagatik, sindikatuok ez dugu beste irtenbiderik izan greba-egun gehiagorako deitzea baino. eta apirilaren 16 eta 17a eta maiatzaren 13, 14, 15, 16 eta 17a izango dira. 1.500 langile baino gehiago duen eta 8.000 menpeko pertsona artatzen dituen zerbitzu honen alde, langileok kaleak berriro beteko ditugu.


COVID19 « Prentsa oharrak\nKirol eta Osasun zinegotziak hiriko hondakin-uretan egindako ikerketa epidemiologikoaren ekarpenaren inguruko balorazio positiboa egin du\nKategoriak: Prentsa oharrak — Etiketak: COVID19 — Komunikazio Zerbitzua / Servicio de Comunicación — 22 abendua 2020 16:44\nKirol eta Osasun zinegotziak, Livia Lopezek, SARS-CoV-2ren detekzio goiztiarrerako hondakin-uren epidemiologiaren, farmakoen kuantifikazioaren eta substantzia toxikoen azterketaren inguruko ikerketaren aurretiazko ondorioen berri eman dio Udalbatzari. Aipatutako azterketa Gorka Orive –EHUko Farmazia Fakultateko ikerlaria eta irakasle elkartua– eta Unax Lertxundi –Bioarabako ikerlaria eta Arabako osasun mentalaren sareko farmaziako arduraduna– ikerlariek garatu dute Gasteizko Udalarekin eta Vital Fundazioarekin elkarlanean.\nIkerketa-proiektu horretatik ateratako lehen ondorio positiboa izan da hondakin-uretan laginak iragazteko eta jasotzeko sistema zientifikoa ezar daitekeela frogatu dutela (araztegian tratatu aurretik eta ondoren). Gainera, eskasia-egoera batean (ikerketarako beharrezkoak diren materialak falta direnean, erreaktiboak, adibidez) neurketa bikoitza egiteko laborategian azterketa eta lekualdaketa egitea ahalbidetzen du. Prozesu osoan, garrantzitsua da epidemiologiako eta substantzia toxikoen azterketan erreferentziazkoak diren laborategiekin batera egindako elkarlana.\nApirilaren 28an jaso zituzten lehen laginak Krispiñako araztegian eta neurketa-leihoak uztailaren 13ra arte iraun zuen. Une hartan, Osasun Ministerioak hartu zuen bere gain Gasteizko eta beste 19 hiritako hondakin-uraren laginak hartzeko lana. Estatu mailako azterketa hark Euskadiko hiriburuak ordura arte zuzendutako lana etetea gomendatzen zuen, hala bikoizketak ekiditeko.\nCOVID-19a detektatzeko egindako ikerketako emaitzei dagokienez, jasotako azterketa guztien emaitzak negatiboak izan ziren. Hain zuzen ere, orduantxe gertatu zen infekzioaren gelditzea eta koronabirusagatiko infekzio-kasuen jaitsiera. Gerora, Ministerioaren azterketak hondakin-ur haietan emaitza positiboak jaso zituen, pandemiaren bigarren olatuarekin batera.\nLortutako beste emaitza batzuk metabolitoetan detektatutako substantzia toxikoei dagozkie. Hain zuzen ere kontsumoak sortzen ditu horrek. Horrekin lotuta, oraindik ere behin-behienekoak diren emaitza hauek erregistratu ziren:\nAlkohola – 28 mL/egun/biztanle – pandemia aurreko mailetan oinarrituta, inguruko beste hiri batzuetakoaren antzeko mailan dagoen adierazlea.\nNikotina – 2,7 mg/egun/biztanle – eguneko eta biztanleko 3,4 zigarroren kontsumo baliokidea. Datu horrek baieztatu egin du tabakoaren kontsumoa pixkanaka gutxitu egin dela Euskadi.\nMDMA (estasia) – 21 mg/egunean/1000 biztanle – kasu honetan ere azterketa berbera egin duten beste Europako hiri batzuetan lortutako antzeko datuak topatu dituzte.\nKokaina – 288 mg/egunean/1000 biztanle – beste hiri batzuen inguruan (Berlin, Milan edo Brusela, adibidez) lortutako balioen antzeko mailak lortu dituzte. Horietako kontsumo balioak ertainak direla esan dezakegu.\nAnfetaminak – 335 mg/egunean/1000 biztanle– gainerako substantzia toxikoekin alderatuta, horixe da erregistratutako datu altuena eta Gasteiz (inguruko hiriekin batera) posizio altuan kokatu du Europako hiriekin egindako sailkapenean. Gorka Orivek eta Unax Lertxundik azken datu horrekin lotuta azpimarratu dutenez, beharrezkoa da neurketa konparatiboak egitea lortutako emaitza hori egiaztatu, haztatu eta testuinguruaren arabera zehaztu ahal izateko.\nLivia Lópezek Gasteizko ikerketa- eta zientzia-komunitatearen inplikazioari balioa eman nahi izan die aurten bizi izan dugunaren moduko horren une zailean<0} Era berean, ikerketa zientifikoak errealitatea hobetzeko eta ezagutzeko lagungarria den tresna gisa duen garrantzia azpimarratu nahi izan du. Izan ere, zehaztasun zientifikoko irizpideak eskaintzen ditu, eta gero neurri edo ekintza politikoak hartzeko baliagarriak izan daitezke.\nKirol eta Osasuneko zinegotziak, Livia Lópezek, aipatu duenez, egindako lana tokiko gobernuaren jarduerarako lagungarria izango da: “Lortutako emaitzak kontuan hartu eta lanari ekingo diogu azterketa hori sakontzen eta beharrezko zuzenketa-faktoreak baloratzen saiatzeko, gero tokiko politiken baitan aplikatu ahal izango diren ondorioak lortzeko”.\nKategoriak: Prentsa oharrak — Etiketak: COVID19, Hezkuntza eta Kultura zinegotzi Estibaliz Canto — Komunikazio Zerbitzua / Servicio de Comunicación — 27 ekaina 2020 08:05


Bizkaiak berrikuntza sustatzeko lehenengo Europako funtsa onetsi du - Komunikazioa - Bizkaia.eus\n2018(e)ko ekainaren 26(a) 10:35\nBizkaiko Foru Aldundiak zerrenda bat argitaratu du haren webgunean, Foru Ogasunaren Zuzendaritza Nagusiaren aitorpena duten funtsak biltzen dituena. Edozein herritarrek zerrenda kontsultatu ahalko du helbide honetan: https://web.bizkaia.eus/eu/web/fondos\nElkargiko zuzendari nagusi Pío Aguirrek esan duenez, Elkargi, bere izateko arrazoiarengatik, beti egongo da ETE-en zerbitzura, finantza-entitateen eta erakunde publiko-pribatuen osagarri moduan. Beraz, finantzabideak eskuratzea errazten duten eta herri-proiektuari laguntzen dioten tresna berrien sorrera babestuko du beti .\nBestalde, Eduardo Ruiz de Gordejuelak, Kutxabankeko Txikizkako Negozioaren zuzendari nagusiak, honako hau nabarmendu du: Funtsaren izaera berritzailea funts berri horrek bideratuko dituen baliabideen helmugan egongo da, eta gure ekonomia eta industria ehuna izango da azken hartzailea. Ekimen horrek bere lekua hartuko du tresna gisa, eta lagundu egingo du gure enpresek jarraitu ahal dezaten hobera egiten, modu jasangarrian hazten; hitz batez, aberastasuna eta lanpostuak sortzen .\nUnai Rementeria (mp3 3.8 MB)


Mahi-Mahiren magia ez da soilik jantokiko kontua, baita patiokoa ere. Bazkaldu ostean, haurrak patiora irteten dira eta beraiekin batera Mahi-Mahi karroa. Karroa atera orduko, patioaren epizentro bilakatzen da, bertan dauden materialak erabiltzeko gogotsu dauden haurrek inguratzen dutelarik.\nPatio garaian talde ekintzetan zein banaka erabiltzeko materiala topatzen dute bertan aurrek. Patio batean ematen diren ohiko ekintzetatik pausu bat harago doan materiala. Haurrei ekintza berriak proposatuz eta patioko begiraleei bestelako ekintzak antolatzea ahalbidetzen dien materiala. Audio liburuak, esterak, eskulanak egiteko materiala, musika... aukera ugari dituzte eskuragai.\nSentipen eta egoera guztiak hartzen dira kontuan karroen diseinua egiterako garaian eta hori da taldeka zein bakarka goza daitezkeen materialak jartzearen arrazoia. Bazkal ostean lagunekin egon eta jolastu nahi dutenek, bakarrik eta lasai egoteko gogoa dutenek edo begiralearekin batera ekintza gidatu bat egin nahi dutenek, guztiek topatuko dute eurentzako egokia den proposamena karroan. Gure proiektuaren esperientzia pedagogikoaren parte da karroa, haurrei egoera eta bizipen berriak proposatzea helburu duena. Baloiak ahaztu eta irudimena, gogoeta, erlaxazioa eta beste alor asko lantzera gonbidatzen duena.\nKarroari dagokionez, ikastetxe bakoitzarentzako neurrira egiten da. Non gorde behar den, zein erabilera eman behar zaioen eta beste faktore asko kontuan hartuta. Eta nola ez, jasangarriak diren materialekin eraikia.\nHaurrentzako pentsatua dagoen harren, ziur gaude heldu askok ere ederki pasako genukeela horrelako karro bat eskura izanda.


ZinemaldiaCat, euskal zinemaren erakusleihoa Katalunian martxoaren 14tik 17ra – Kultur Sharea\nZinemaldiaCat, euskal zinemaren erakusleihoa Katalunian martxoaren 14tik 17ra\nJaialdiak Nabarmenduak Portadan Zinema\nBy KulturSharea / 2019-03-12\nZinemaldiaCat, Kataluniako Euskal Zinema Jaialdia, martxoaren 14tik 17ra egingo dute aurten. 14. edizio honetako emanaldiak Cinemes Girona aretoetan izango direla iragarri dute antolatzaileek eta bertan zuzendariekin solasaldiak, hainbat motako pelikula eta sari banaketak ere antolatu dituzte, besteak beste.Dagoeneko ezagutzera eman dituzte aurtengo jaialdian izango diren lanak. ZinemaldiaCat irekitzeko ardura fikziozko bi film luzek izango dute: dantzaren bidez bizitzaren zikloa kontatzen duen Telmo Esnalek zuzendutako Dantzak eta Khalilen, gazte deserrotu baten, bizitza zaila hizpide duen Koldo Almandozen Oreinak. Bi zuzendariak bertan izango dira euren filmak aurkezten. Baina aurreratu dutenez, aurtengoan dokumentalak izango dira sarietarako hautagaiak. Lau izango dira sari nagusia irabazteko lehian.Oier Aranzabalen Margolaria. Martxoaren 15ean, 22:00etan. Zuzendariaren aurkezpenarekin.Mikel Urdangarin musikariak eta Alain Urrutia margolariak Skype bidez elkarrekin izandako elkarrizketarekin abiatuko da dokumentala. Margolariak bere obretako bat eskainiko dio Mikeli, baina baldintza batekin: musikariak itsasoan zehar, ferryan, Londresera joan beharko da opariaren bila. Bidaia aitzakiatzat hartuta, bere lanaren emaitzaz, bizitzearen alde apustu egiten duen artista baten egunerokoan barneratuko gara, artista ororen laborategiaren erdigunean ezkutatzen den giltzarrira iritsi arte.\nMaider Oleagaren Muga Deitzen da Pausoa. Martxoaren 16an, 18:00etan.\n2011an Donostiako Fermin Kalbeton kaleko 26. zenbakiko bigarren pisura lekualdatu zen Oleaga, bertan Elbira Zipitriak lehen euskal eskola ireki zuen, frankismo garaian. Politikaria, hizlaria, irakaslea eta euskararen defendatzaile sutsua izan zen Zipitria.\nJosu Martinezen Jainkoak ez dit barkatzen. Martxoaren 16an, 20:00etan.\nMilaka arma erosi zituen euskal antifaxistentzat. Bere bizia arriskuan jarriz, ehunka pertsonarena salbatu zuen. Franco hil zuen, ia. Lezo Urreiztietak bere bizitza harrigarria kontatzen digu, hil eta 40 urtera.\nMarina Lameiroren Young & Beautiful. Martxoaren 17an, 20:00etan.\n30 urteren bueltan euren iraganaren, orainaren eta etorkizunaren inguruan buruhausteak dituzten lau pertsona dira dokumental honen protagonistak. Gizarte sistema honek duen bizilegea ez dute ez onartzen, ezta ulertzen ere.\nFilm laburren ordezkariak, berriz, Etxepare Euskal Institutuak eta Filmategiak sustatzen duten Kimuak programaren 2018ko katalogoan bilduta dauden bost lan izango dira. Kataluniako euskal zinema jaialdian honakoak proiektatuko dituzte: Josu Martinezen Ama, Iban del Camporen Espedizio Handia, Miguel Ángel Jimenezen Kafenio Kastello, Sara Fantovaren No me despertéis eta Pello Gutierrezen Zain.\n1979. urtean sortu zen Bartzelonako euskal Etxea eta orduz geroztik euskal kulturaren erreferentea da Bartzelonan zein Katalinia osoan. ZinemaldiaCat-erako sarrerako eta onformazioa hemen.\nKultur Shareak Martxoaren 8ko greba feministarekin bat egiten du\nIbilbidea etetea erabaki du Nomadak taldeak


Nortzuk gara | Zhangjiagang Fortune Chemical Co., Ltd.\nGure printzipioa: kalitatea lehenik, prezio hobea, zerbitzu profesionala\nZhangjiagang Fortune Chemical Co., Ltd, 2013an sortu zen, Zhangjiagang hirian kokatuta dagoena, fosforoaren suaren atzeratzailea eta plastifikatzailea, PU elastomeroa eta silikato etilikoa ekoizten eta saltzen espezializatuta dago. Gure produktuak oso erabiliak dira PVC, PU aparra, spray poliurea material iragazgaitzetan, isolamendu termikoko materialak, itsasgarriak, estaldurak eta kautxuak etab. Liaoning, Jiangsu, Tianjin, Hebei eta Guangdong probintzian lau OEM lantegi ezarri genituen. Fabrikako pantaila eta produkzio lerro bikainak bezeroen neurrira egindako eskariarekin bat etor gaitezen. Fabrika guztiek zorrozki betetzen dute gure hornidura iraunkorra bermatzen duten ingurumeneko, segurtasuneko eta laneko araudi berria. Dagoeneko amaitu ditugu EU REACH, Korea K-REACH erregistro osoa eta Turkia KKDIK gure produktu nagusien aurreinskripzioa.\nGure urteko guztizko produkzio ahalmena 20.000 tonatik gorakoa da. Gure gaitasunaren% 70 mundu osora esportatzen dugu Asia, Europa, Ipar Amerika, Ekialde Hurbilera, S. Amerika etab. Gure urteko esportazio balioa 16 milioi dolar baino gehiagokoa da. Berrikuntza eta zerbitzu profesionalen arabera, bezero guztiei produktu kualifikatuak eta lehiakorrak eskaintzea bermatzen dugu.\nZuzendaritza talde profesionala eta teknikariak ditugu, 10 urte baino gehiagoko esperientzia duten produktu kimiko finen arloan zerbitzu tekniko hobeak eskaintzeko. Gure logistika konpainiak zerbitzu logistikoen soluzio hobea eskaintzen digu eta bezeroarentzako kostuak aurrezten ditu.\nZhangjiagang Fortune Chemical Co., Ltd-k industrian talde tekniko sendoa du, hamarkadako esperientzia profesionala, diseinu maila bikaina, kalitate handiko eraginkortasun handiko ekipo adimendunak sortuz. Diseinu sistema aurreratuak eta ISO9001 nazioarteko kalitatearen kudeaketa aurreratua erabiltzen ditugu. sistemaren kudeaketa. Gure enpresa errendimendu handiko ekipamenduak, indar tekniko sendoa, garapen gaitasun sendoak, zerbitzu tekniko onak ekoizten espezializatuta dago. Produktuen kalitateetan jarraitzen dugu eta ekoizpen prozesuak zorrotz kontrolatzen ditugu, mota guztietako fabrikazioarekin konprometituta. -salmentan edo salmenta ondoren, zerbitzu onena emango dizugu gure produktuak azkarrago jakinarazteko eta erabiltzeko.\nProduktuen sarrera laburra\nTributoxi etil fosfatoa (TBEP)\nAireztatze / berdintze agentea zoruko leuntzeko, larruzko eta hormako estalduretan\nTri-isobutil fosfatoa (TIBP)\nHormigoiaren eta petrolioaren zulaketan antiespumatzailea\nElastomeroa PUn; sendatzeko agentea Poliurea eta epoxi erretxinan\nTris (2-kloropropil) fosfatoa (TCPP)\nSuaren atzerapena PU apar zurrun eta termoplastikoetan\nTrietil fosfatoa (TEP)\nSu-atzerapena termoegonkorretan, PET eta PU apar zurrunetan\nTris (2-kloroetil) fosfatoa (TCEP)\nSuaren atzerapena erretxina fenolikoan eta polibinil kloruroan\nTrimetil fosfatoa (TMP)\nZuntz eta beste polimero batzuen kolore inhibitzailea; Pestiziden eta botiken erauzgailua\nTricresil fosfatoa (TCP)\nHigaduraren aurkako agentea nitrozelulosa laketan eta olio lubrifikatzaileetan\nSuaren atzerapena kautxu sintetikoan, PVCan eta kableetan\nTris (1,3-dikloro-2-propil) fosfatoa (TDCP)\nSu-atzeratzailea PVC erretxinaz, erretxina epoxidikoz, erretxina fenolikoz eta PUz\nFosfato trifenilikoa (TPP)\nSu-atzerapena zelulosa nitrato / azetato eta binilozko erretxinan\nSilikato etilikoa-28/32/40 (ETS / TEOS)\nItsasgarriak korrosioaren aurkako margoetan eta zehaztasunezko galdaketan lotesleak


Zeintzuk dira gure behar premiazkoenak? Pertsona guztiok al dauzkagu aseak? Behar duguna baino gehiago kontsumitzen al dugu? Aktibitate honetan gure beharrak asetzeko dugun kontsumitzeko nahiaren gainean hausnartzeko gonbitea egingo zaie ikasleei.\nNork markatzen du erosten duzuna?\nAske jokatzen al dugu kontsumitzen ditugun produktuak aukeratzeko orduan? Zein nolako boterea dute multinazionalek gure erosteko ohiturak zuzentzeko? Zergatik erosten ditugu marka batzuk eta ez beste batzuk? Zer da bidezko merkataritza?\nAlda dezagun moda\nZer-nolako eragina du gugan publizitateak erosterakoan? Marka jakin bateko produktuak hobeak direla uste duzue? Zergatik? Marka bat sortuko beharko bagenu, zein nolako ezaugarriak izatea gustatuko litzaizuke?\nBa al dakigu zer birzikla dezakegun? Eta zein den erabili beharreko edukiontzia kaso bakoitzean? Zer botatzen dugu zaramara ikasgelan? Eta etxean? Bereizten al ditugu produktuak birziklatu ahal izateko? Jarduera honek bi aukera ezberdin ditu lana burutzen den zikloen arabera:


aurki.com > Jarioa > Herriak > http://ataria.info, aktualitatea: Altzo\nAltzoko beste ' handia '\nImaz bertsolariak landatutako pagoa Altzoko herriaren ondaretzat dute; 2017ko Europa Zuhaitza Lehiaketan parte hartzen ari da. 2016/10/27 - 19:53:01\nMoreda eta Guardia bisitatuko dituzte irailaren 17an. Irailaren 13ra arte dago izena emateko epea. 2016/10/25 - 00:45:07\nAra, badator gaur ere eskolara, gogotsu besarkatu nau etorkizunik ez bailitzan. Ezker masailean muxu goxo bat eman dit eta bere eserlekura zuzendu da. Beso artean duen kotoizko igeltxoari gogor heltzen dio, maitekiro. Poltsikoren batean ogitartekoa duelako, edo, auskalo zergatik. Ez du ordea, bost udaberri pasetxo dituen haurrak lezakeen ibilera leunik. Eserlekura bidean, motxila batekin estropezu egin, eta lurrera erori da. Bidean, bi oinetakoak galdu dituela jabetu naiz. 2016/10/25 - 00:45:07\nBikote bat finalean\nArtola-Irazustabarrena bikoteak lortu zuen Lizarrako binakako txapelketan finalerako txartela. Intxurreko beste bikoteak, Altuna-Aizpitartek, atarian geratu behar izan zuen bere finalerdia galduta. Larunbatean, abuztuak 6, goizeko 11:00etan jokatuko da finala Remotibal frontoian. 2016/10/25 - 00:45:07\nDantza eta goxokiak, hasi dira Altzoko San Inazioak\n2016/10/25 - 00:45:07\nPaella, festaren osagai\nEguerdian, paella prestatzen aritu dira, Iraunkorrak txarangaren doinuek alaituta. 2016/10/25 - 00:45:07\nKito aurtengo festak!\nJoan dira 2016ko Altzo jaiak. Fan & Go taldeak jo zituen azken-aurreko notak astearteko ordu-txikietan azken egun bete-betea errematatzeko. Hauen aurretik, Artea eta Allur dantza-taldeen ikuskizun bikainaz gozatu genuen; honen aurretik ia herri osoa enegarrenez elkartu ginen afaltzera; aurretik pilota zartada berrik jo dituzte frontoi zaharrean Elordiko enbido hotsak entzunez; eta herriko haurren jolas irriak eta gurasoen solasak entzun ditugu goiz partean. Dena festa, bizia eta giro ona. 2016/10/25 - 00:45:07\nÂ«Dixieland musikak errepertorio finko eta ezaguna duÂ»\nÂ«Niri poza ematen dit dantzari onak, eta txarrak, penaÂ»\nResu Balerdik 72 urte ditu, baina gazte baten sasoia du dantza egitean. Bedaion jaio zen, Usurbilen eta Alegian bizi izan da, eta egun Altzon du bizilekua. Familiatik datorkio dantza zaletasuna, eta txikitatik erakutsitako trebezia mantentzen du egun. 2016/10/25 - 00:45:07


"Kataluniarekin bat, demokraziarekin bat" mozioa aho batez onartu zen ostiralean — Oñatiko udala\n"Kataluniarekin bat, demokraziarekin bat" mozioa aho batez onartu zen ostiralean\n50en bat herritarren babesa izan zuen udalbatzak Osoko Bilkura berezian\nSei puntuko mozioa adostua zuten EH Bildu eta EAJko udal taldeek eta bere horretan onartu zen. Kataluniako herriak bizi duen egoeraren aurrean elkartasuna adierazten zaie bertako institutuzioei eta herritarrei. Era berean zilegitasun osoa aitortzen zaio Kataluniako parlamentuak egingo duen autodeterminazio erreferendumari. Edozein herri edo kolektiboren etorkizuna erabakitzeko tresna politikorik eraginkorrena libreki adierazitako herritarren borondatea dela gaineratzen du idatziak.\nKataluniar herriaren eta Parlamentaren erabaki burujabeen aurka Espainiar estatutik burututako erasoak salatu eta arbuiatzen ditu udalbatzak eta gobernua edo auzitegiak herritarren gehiengoak adierazitako borondate demokratikoaren gainetik ezin direla jarri dio mozioak. Kataluniako alkateak deklaratzera deitu izana irmoki salatzen du Oñatiko udalbatzak eta demokrazia praktikan jartzea ahalbidetu nahi duten alkateak inputatzea deitoratzen du.\nHerritarren borondate askean oinarrituta garatzen diren prozesu politikoen alde egiteko konpromisoa hartzen du udalak eta Kataluniako herriak urriaren 1ean egin asmo duen ariketa demokratikoa errespetatzen duela eta, gainontzeko instituzio eta eragileei ere era berean jokatzea eskatzen die. Hala jakinaraziko diete Kataluniako parlamenteko lehendakariari, Madrilgo gobernuko presidenteari eta Auzitegi Konstituzionaleko presidenteari. Urriaren 1eko galdeketa egin bitartean udaletxeko balkoian estelada jartzea ere onartu zuen Udalbatzak ostiraleko Osoko Bilkura berezian.\nBatzar aretora 45-50 herritar bildu ziren udalbatzari eta Kataluniako herriari babesa adierazteko. Mozioa irakurri eta aho batez onartu ondoren bildutako guztiek, udal ordezkari eta herritarrek, Lluis Llachen L'Estaca abestu zuten.


OpenbravoPOS Installation/eu - OpenbravoWiki\n1 Softwarearen instalazioa\n1.1 Java Instalatu\n1.1.1 Windows sistema eragilean\n1.1.2 Ubuntu sistema eragilean\n1.2 Jaitsi eta Openbravo POS instalatu\n1.3.1 Windows sistema eragilean\n1.3.1.2 Pakete Bitarra\n1.3.2 Linux sistema eragilean\n1.3.2.2 Pakete Bitarra\n1.3.3 MacOSX sistema eragilean\n2 Datu-basearen instalazioa\n2.1 MySQL datu-baseak kudeatzeko sistema\n2.1.1 Windows sistema eragilean\n2.1.2 Ubuntu sistema eragilean\n2.2 PostgreSQL datu-baseak kudeatzeko sistema\n2.2.1 Windows sistema eragilean\n2.2.2 Ubuntu sistema eragilean\n2.3 Oracle datu-baseak kudeatzeko sistema\n2.3.1 Windows sistema eragilean\n2.3.2 Ubuntu sistema eragilean\n3.1 Datu-basearen konfigurazioa\n3.2 Kutxa erregistratzailea\n4 Laguntza osagarria\nOpenbravo POS is an application developed in Java and to execute it you will need the Sun Java Runtime Environment (JRE) 1.5 or greater. Openbravo POS Javan garatutako ezarpen bat da eta erabili ahal izateko Sun Java Runtime Environment (JRE) 1.5 edo maila altuagoko programa bat beharko duzu.\nWindows sistema eragilean\nJava Sun's website orrialdetik instala dezakezu.\nUbuntu sistema eragilean\nBertsio desberdinetarako zerbitzari biltegia aktibatuta daukazula egiaztatu eta ondokoa idatzi:\nJaitsi eta Openbravo POS instalatu\nSourceforge-ko Openbravo POS web-orrialdetik Openbravo POS-en azken bertsioa jaitsi. Instalatzaileak Windowsen, Ubuntun, Susen edo pakete bitar gisa eskura daitezke. Instalatzaileen argibideak errazak dira eta pakete bitarra zabaltzeko zure deskonpresore gogokoena baino ez duzu erabili behar. Horretaz gain, fitxategi guztiak karpeta berri batean sartu.\nOpenbravo POS lehenengo aldiz martxan jartzen duzunean datu-baserik ez dagoenez, ohartarazpen bat bistaratuko da. Honek datu-basea hutsik dagoela adieraziko du. OK sakatzen baduzu Openbravo POSek egikaritzeko beharrezkoa den datu-basearen egitura sortuko du.\nHasierara jo -> Ezarpenak-> Openbravo POS -> Openbravo POS\nStart.bat fitxategia exekutatzeko bi aldiz bere gainean klikatu edo komando-lerrotik zabaldu. Fitxategi honetara jotzeko lasterbide bat sor dezakezu eta zure lekurik gogokoenean jarri : mahaigainan, hasierako barran…\nLinux sistema eragilean\nGnomen Ezarpenetara jo -> Office -> Openbravo POS edo openbravopos komandoa komando-lerro batean exekutatu.\nLinux sistema eragilean lehenego eta behin exekutatzeko baimenak star.sh eta configure.sh fitxategietan erantsi behar dira, beraz ondorengo komandoak exekutatu behar dira:\nMacOSX sistema eragilean\nApple terminala zabaldu (hemen kokatuta: /Applications/Utilities) eta komando-lerroarekin start.sh fitxategia kokatuta dagoen lekura joan. Gero, hau idatzi:\nOpenbravo POS instalatuta dagoenean, Openbravo POS erantsitako tresnan edo datu-basean onetsita dauden beste tresnetan egikaritu nahi duzunetz erabaki.Openbravo POS-ek lau datu-baseko tresnak onartzen ditu HSQLDB, MySQL, PostgreSQL eta Oracle\nOpenbravo POSek HSQLDB lehenetsita erabiltzen du 2.20 bertsiorarte, datuak gordetzeko. HSQLDB Openbravo POS pakete bitarrarekin batera saltzen da eta honek abantaila bat dauka; ez dela konfiguratu behar. Berriz, erabiltzaile batzuk egikaritzeko edo fidagarritasunagatik honekin zerikusia duten beste datu-base batzuk hautatzen dituzte.\nMySQL datu-baseak kudeatzeko sistema\nMySQL server deskargatu (essentials paketea gomendatzen da) eta instalatu behar duzu.\nMySQL Connector/J deskargatu, edukiak bere jatorrizko formara aldatu eta Openbravo POS dagoen fitxategian gorde.\nBeste aukera bat,MySQL Administrator eta MySQL Query Browser instalatzea da MySQL GUI Tools Downloads.\nBiltegi unibertsala eragin eta terminalean ematen dizkizuten aginduak jarraitu.\nMySQL Administratzailea eta MySQL Arakatzailea instalatzeko ordezko bidea:\nConnector/J /usr/share/java/mysql.jar barruan dago. Kopiatu dezakezu edo Openbravo POS fitxategiarekin lotu dezakezu.\nErabiltzaile bat eta datu-base bat sortu.\nMySQL documentationi begiratu bat eman diezaiokezu.\nMySQL datu-base tresna bezala erabiltzeko orduan datu-base baten konfigurazioa egiteko adibidea:\nPostgreSQL datu-baseak kudeatzeko sistema\nOpenbravo POS PostgreSQL sistemarekin erabiltzeko PostgreSQL zerbitzaria aktibatuta izan behar duzu eta PostgreSQL sistemaren JDBC kontrolatzailea behar duzu.\nZerbitzaria deskargatu, PostgreSQL download eta instalatu.\nZure bertsioarekin bat egiten duen JDBC zerbitzaria deskargatu,PostgreSQL JDBC Driver, eta instalatu.\nPosgreSQL sistemaren administratzaile tresna instalatu dezakezu, pgAdminIII.\nBiltegi unibertsala aktibatuta dagoela egiaztatu eta terminalean ematen dizkizuten aginduak jarraitu:\nAdministratzailearen tresna instala dezakezu, pgAdmin3:\nJDBCko liburutegia hemen dago: /usr/share/java/postgresql.jar. Kopiatu dezakezu edo Openbravo POS fitxategiarekin lotu ahal duzu.\nDatu-base zerbitzaria instalatuta eta aktibatuta egonez gero, Openbravo POS sistemarako datu-base huts bat sortu behar duzu eta beste bat erabiltzailearentzat, baina azken hau, datu-base honetara konektatzeko abantailekin. PostgreSQL documentation en ikuskatu.\nPostgreSQL datu-base tresna bezala erabiltzeko orduan datu-base baten konfigurazioa egiteko adibidea:\nOracle datu-baseak kudeatzeko sistema\nOpenbravo POS erabiltzeko Oracle zerbitzari bat eta Oracle sistemarentzat beharrezkoa den kontrolatzailea aktibatuta izan behar duzu.\nOracle XE eta JDBC Driver deskargatu eta instalatu.\nOracle JDeveloper sistema ere instalatu dezakezu datu-basea administratzeko eta kontsultak egiteko.\nDatu-base zerbitzaria instalatuta eta aktibatuta egonez gero, Openbravo POS sistemarako datu-base huts bat sortu behar duzu eta beste bat erabiltzailearentzat, baina azken hau, datu-base honetara konektatzeko abantailekin.\nKonfiguratzeko bide bat ondorengoa da:\nOpenbravo POS konfiguratzeko konfigurazio panelera jo edo windows-eko configuration.bat edo linux-eko configuration.sh fitxategia exekutatu. Kontuan izan Openbravo POS berrabiarazten denean zure datu-basea hutsik dagoela eta zure datu-base berriarentzat taulak osatu ditzakezula esango dizuela. Yes botoia sakatu Openbravo POS sistemari zuretzat taulak sortzeko baimena emateko.\nOpenbravo POS-en konfigurazioa.\nKonfigurazio datu-basearekin zerikusia duten ezaugarriak hauek dira:\nDatu-basearen motorearen hornitzailea duen fitxategia da. JDBC zerbitzaria barneratzen du, honek Java programak datu-basearekin komunikazioa izatea ahalbidetzen du. Normalean .jar. luzapena duen fitxategia da.\nJava motako izena duena da, honek JDBC zerbitzaria ezartzen du. Izen hau datu-baseko hornitzaileak ere definitu du.\nJDBCk JDBC-ko zerbitzaria eta datu-basea aurkitzeko erabiltzen duen konexio-katea da.\nErabiltzaileak erabili ahal duen datu-basearen izena.\nErabiltzailearen datu-baseko pasahitza.\nOpenbravo POS-eko konfigurazioa\nKutxa-erregistratzailearen panelarekin zerikusia duten ezaugarriak:\nkutxaren izena da\nOpenbravo POS-en itxura aldatzeko gai batzuk dakartza.\naplikazioa pantaila osoan edo leiho moduan jarri behar den zehazten du.\nOpenbravo POS-ek erabiltzen duen modua zehazten du. Gaur egun ondorengoak eskuragarri daude:\nSinplea, estandarra edo jatetxea\nBezero batek egindako azken artikuluaren eskaera nola ikuskatu dezakeen zehazten du.\nInprimagailu nagusia da.\nInprimigailu osagarria da, informazioa osagarria inprimatu dezake adibidez: sukalde batean edo taberna batean eskatzen dena.\nInprimigailu osagarria da, informazio osagarria inprimatu dezake adibidez: sukalde batean edo taberna batean eskatzen dena.\nProduktu pisutsuen tamaina zehazten du.\nBarra-kodeak irakurri ahal izateko, barra-kode eskaner bat jartzen da.\nAgiriak inprimatzen dituen inprimagailua da.\nKutxa hau egiaztatu behar da, Agiri Inprimagailuak ordainagirien inprimagailua izatekotan.\nHemen aplikazio hizkuntza ezarrita dago. Zuk ondorengo balioen formatua ezarri dezakezu: datak, moneta, zenbakiak…\nOpenbravo POS-en konfigurazioa\nHizkuntza eta aplikazioaren herria aukeratu. Hautaketa honek moneta balioen, monetaren sinboloen, daten, orduen eta zenbaki-balioen formatuak ere zehazten ditu.\nZenbaki oso, bikoitz, diru, portzentaje, data, ordua eta data\nHautatutako Tokiak ematen duen letra tipo bakoitzerako lehenetsitako letra tipoa jar daiteke. Formatu diseinu honek Java plataformaren zehaztapenak jarraitzen ditu.\nOrdainketaren aterabidea zehaztu dezakezu bezeroak kreditu-txartelarekin/debitu txartelarekin ordaintzeko aukera eskainiz. Gaur egun, Openbravo POS-ek Authorize.Net eta SecPay finantzatzen ditu.\nOpenbravo POS konfigurazioa\nOrdaikentaren konfigurazioarekin zerikusia duten ezaugarriak:\nZure ID-a, ordainketa aterabide hornitzailean erregistratzean eskuratu duzuna da.\nZure Merkataritza ID-rako pasahitza.\nHornitzaileak zehazten du erregistratuta zaudela.\nTxartel magnetikoen irakurgailua\nTxartelak irakurtzen duen tresna bat jartzen du.\nInstalazioa egiteko laguntza osagarria behar baduzu Openbravo POS komunitateko laguntza foroak erabili.\nRetrieved from "http://wiki.openbravo.com/wiki/OpenbravoPOS_Installation/eu"\nThis page has been accessed 10,428 times. This page was last modified on 31 March 2009, at 17:03. Content is available under Creative Commons Attribution-ShareAlike 2.5 Spain License.\nCategories: Templates | Basque


Agur Maritxu — Eibar.ORG | Eibarko peoria\nHemen zaude: Hasiera / Blogak / Amatiño / Agur Maritxu\nAmatiño 2010/09/15 23:48\nArrate Egunean hil zen, Buenos Airesen, Maritxu Aranberri Villabella. 98 urte zituen eta 70 baino gehiago zeramatzan Argentina bertan. Euskaraz zein gaztelaniaz hitzegiten jarraitzen zuen sekula Eibartik atera izan ez balitz bezala. Nolabait esateko, hizkuntza batean zein bestean, gaur egungo eibartarrak baino eibartarrago.\nNik baino ia 34 urte gehiago izan arren (azaroan 99 egingo zituen), lehengusina propioa nuen Maritxu. Gu bion aitonak, Domingo Aranberri "Bitor Txiki" (1843-1931) armagin elgoibartarrak, 18 seme-alaba izan zituen eta Maritxuren aita --Gregorio, nere aita besoetakoa— semerik zaharrenetakoa izan zen artean, nere aita –Luis--, berriz, denetarik gazteena, hamazortzigarrena alegia. Horra zergatik Maritxuk eta biok bi belaunaldi ezberdinetakoak ematen genuen.\nGure Maritxu Koldo Ormaetxea gudari-komandantearekin ezkondu zen 1934 eta gerra amaitu aurretik bikoteak atzerrira atera behar izan zuen. 1940rako edo Buenos Airesen ziren eta hantxe hazi zituzten bertan aittittatu eta amamatutako lau seme-alabak.\nGogoan dudanez seme-alabok 1960ko hamarkadan etorri ziren, estreinako, amets zuten Euskadira. Gaztetxoa nintzen arren susmoa dut ez zitzaiela hemen aurkitu zuten giroa lar gustatu. Edo ez zela behintzat Koldo eta Maritxu gurasoei beti entzun izan zien bezain gozoa, gogotsua eta euskalduna. Hain zuzen, nahiz eta besterik itxaro, euskaraz beraiek baino dezente gutxiago zekiten lehengusu-lehengusina eibartarrak ezagutzeko aukera etsigarria izan zuten: “Es que… ya sabéis… con Franco…”. – “¿Franco? Pero si nosotros hemos tenido que aprender con Perón!”.\nNahiz-eta ama eta seme-alabak hegoaldera etorri, Luis Ormaetxea aitak ez zuen garai hartan sartzerik izan eta Hendaian geratu behar izan zuen. Nere aita zenak berarekin eraman ninduen mugaz beste aldera eta hantxe ezagutu nituen bai komandantea bera eta baita Toribio Etxebarria ere.\nAzkenengo bider 1992an izan genuen Maritxu Eibarren baina nik 2003ko azaroan agurtzeko aukera izan nuen. Sao Pauloraino joan behar izan nuen lan-kontuengatik eta aukera hurbil hartaz baliatu nintzen Maritxuri bisita egiteko. Ordurako 92 urte izan arren sasoiko zegoen, jarduntsu, pozarren, gauzak txukun samar egin izan dituenaren lasaitasunaz. Bertan jaiotako hiru belaunaldien amandria euskalduna zen eta bere altzo-inguruan biltzen zituen elkarren arteko ardatzik sendoenak eta behinenak. Hamahiru biloba zituen eta bederatzi birbiloba.\nBegoña alabarik gazteenak telefonoz esan didanez, hil zen egunerarte ez zuen konorterik galdu. Azkenengo unerarte argi, alai, lasai, buruaren jabe, Eibarko ipi-apa guztiak bertan jarraituko balu bezala aipatuz, kontatuz eta gozatuz.\nAgur Maritxu, eta zorionak neska. 98 urteren bueltan Arrate Egunian hiltzen asmatzen dauan eibartarra ez don gero edozein.\nMaritxu Aranberri, Argentinan jaiotako bilobekin


referentziak: Evangelioa irakurri dena an funerala hon Juanito San Martin\nEvangelioa irakurri dena an funerala hon Juanito San Martin\nHemen doa Juanitoren funeralean irakurri zen evangelioa ganik jn rektore hon Donostiako seminarioa Jesus Mª Arrieta. Mateo 25, 14-21. Talentuen parabola.\n«Jainkoaren erregetzarekin, atzerrira irten behar zuen gizonarekin bezala gertatzen da. Bere morroiei dei egin eta ondasunak utzi zizkien: bati bost talentu, beste bati bi eta besteari bat, bakoitzari bere trebetasunaren arabera. Gero, alde egin zuen. Bost talentu hartu zituenak inbertitu egin zituen berehala eta beste bost irabazi. Orobat bi talentu hartu zituenak: inbertitu eta beste bi irabazi zituen. Bat bakarra hartu zuenak, aldiz, lurrean zuloa egin eta bertan gorde zuen nagusiaren dirua.\n«Handik denbora askora, etorri zen nagusia eta morroiei kontuak hartzen hasi zitzaien (sic). Aurreratu zen bost talentu hartu zituena eta beste bost aurkeztu zizkion, esanez: “Jauna, bost talentu utzi zenizkidan; hona beste bost nik irabaziak”. Nagusiak esan zion: “Ederki, morroi on eta leiala! Gauza gutxian leial izan zara, askoren buru ipiniko zaitut; sartu zeure jaunaren festa ospatzera”.\nNintzelarik entzuten ari avangelioa, zeren lehendik ere ba neukan harturik jada horren ideia lehenagotik, ezen euskaraz verboa kargatzen da sobera sarturik an flexio verbala hainbat eta hainbat konkordantzia, direnak baina informatioaren aldetik alferrik -eta esango nuke ere alferreko- , redundante, repetitivo, matrakoso, frenante, … eta gaitz; sobera -beharrik gabe- gaitz.\nHorrela: Bere morroiei ondasunak utzi zizkien, bost talentu hartu zituenak, inbertitu egin zituen berehala, bi telentu hartu zituenak, bost talentu hartu zituena, beste bost aurkeztu zizkion, bost talentu utzi zenizkidan.\nHoriek flexio verbal guziak egin ahal dira askoz errezago sartu gabe elementu pluralizantea -konkordantzia gabe- baina ere galdu gabe -eta hau da importantea- informatiorik deus eta irabazirik aitzitik asko erraztasunean euskarak. Sartu gabe alferreko karga relantizanteak.\nHara, errazago: Bere morroiei ondasunak utzi zien, bost talentu hartu zuenak, inbertitu egin zuen, bi telentu hartu zuenak, bost talentu hartu zuena, beste bost aurkeztu zion, bost talentu utzi zenidan.\nHorretara ba geratzen litzateke hontara:\n«Jainkoaren erregetzarekin, atzerrira irten behar zuen gizonarekin bezala gertatzen da. Bere morroiei dei egin eta ondasunak utzi zien: bati bost talentu, beste bati bi eta besteari bat, bakoitzari bere trebetasunaren arabera. Gero, alde egin zuen. Bost talentu hartu zuenak inbertitu egin zuen berehala eta beste bost irabazi. Orobat bi talentu hartu zuenak: inbertitu eta beste bi irabazi zuen. Bat bakarra hartu zuenak, aldiz, lurrean zuloa egin eta bertan gorde zuen nagusiaren dirua.\n«Handik denbora askora, etorri zen nagusia eta morroiei kontuak hartzen hasi zitzaien (sic, esan bezala hemen dakar hasi zitzaien ordez hasi zitzaizkien). Aurreratu zen bost talentu hartu zuena eta beste bost aurkeztu zion, esanez: “Jauna, bost talentu utzi zenidan; hona beste bost nik irabaziak”. Nagusiak esan zion: “Ederki, morroi on eta leiala! Gauza gutxian leial izan zara, askoren buru ipiniko zaitut; sartu zeure jaunaren festa ospatzera”.\nZiur nago ezen bide hori aplikatzen balitz litzatekeela euskara errezago eta galduko lukeela lantrea, behar duena galdu. Baina hori bai, derrigortu barik nehor izkiriatzera hortara, izanik berba batean gu euskaldunok flexibleago eta malguago denean onerako hon euskara.\nLekeitio, ekaina 01 eguaztena, 2005.\nPosted by Erramun Gerrikagoitia at 19:56\nAcademia pro Lingua Romanica said...\n«Handik denbora askora, etorri zen nagusia eta morroiei kontuak hartzen hasi zitzaien (sic, esan bezala hemen dakar hasi zitzaien ordez hasi zitzaizkien).\nEsaldi honetan "hasi zitzaien" zuzen eta correctoa da! Subjectoa singularra baita:\nhasi zen + haiei = hasi zitzaien\nHonelako hankasartze stupidoak askotan egiten dituzu eta zeure ideiei sekulako kaltea egiten.\n2:20 PM, June 02, 2005\nZorionekoa zu -Josu Lavin- edo beste edozein sekula edo ia sekula hutsik edo faillorik egin, egiten edo egingo ez duzuna. Nolanahi observatioa betor ongi.\n5:38 PM, June 02, 2005\nMezuak logikoago edo gutiago logiko\nMezu publiko indigeribleak euskaraz\nEz dirateke ez etsai, ez kontrario amorratu\nEz guri egin tranparik\nKompromisoa exigituz, soil batzuri\nNik utzi dut\nAsmoa ... da\nLubakia artean hizkerak hon administratioa eta adm...\nBa dago problemarik (nahiz begiak zarratu)\nEvangelioa irakurri dena an funerala hon Juanito S...


Egungo eta etorkizuneko euskal kulturaz… - Galde\nPor: Xabier Aierdi\n(Galde 15 – uda/2016). Xabier Aierdi. Gutxi dauka orijinaletik gai honek, hainbat aldiz errepikatu dugu eta ia zer den euskal kultura. Erantzunak ere ugariak izan dira eta hona hemen neurea: herri a-normalek histori a-normala eta bizipen a-normalak izaten dituzte eta normalean hiritar a-normalak egiten ditu. Seguruenik, zorionerako. Propiokidagokidanean, ederto ondo joan zait. Matrioskha itxurako jendarte batean sortu izanak bizitzaren eta izatearen muga labankorrakerakustsi dizkit. Ez naiz eta ezin naiteke damu izan euskaldun eta euskaradun jaio izanagatik. Inoiz pentsatu dut Sorian jaiotzeak abantaila ugari dituela eta urtean behin hilabete batez soriarra edo Avilakoa izatea gurako nuke: triste nengoke La Rojak Frantziako txapelketan galdu duelako, Euskal Herriko abertzalei ia zertarako Estatu bat nahi duten galdetuko nieke, eta alboan bi mundu-hizkuntza eskura izanda (gaztelera eta frantzesera) euskara bezain hizkuntza hain irrelebantea mantentzeak onurarik dakarren sinestu ere ezingo nuke egin. Gainera, begibistako normaltasunetik galdera inozoak egingo nizkieke. Normaltasuna beti banala izaten da, hortan datza bere indarra. Baina kultura txikiegi batean jaiotakoek banalak izateko aukera eskasagoak izaten dituzte. Esan zigun Ruper Ordorikak euskaldun izatea oso nekeza zela, eta gure Lete handi eta guztiahaldunak atsedenik hartu gabe «horrela ibiltzen gera sortuz eta sortuz gure aukera» gaineratu zuen. Atseden ezatik aztertu izan eta aztertzen ditut nire bizipen gehienak. Hortixek dakusat euskal kultura eta berari dagozkion edukiak, eraikuntza oso prekarioa duen egituraren antzarekin.\nEdukietan, nortasunaren esentziak bilatu gura izan dira, askotan hizkuntza bera ere sakrifikatu egin delarik. Ezinbestean, euskal kulturaren inguruko eztabaida plazara euskal nazionalismoak dakar: nazionalismo guztiek bezalaxe, propioa eta gainontzeko kulturak bereiztu beharra dakar eta hor sortzen da euskaltasuna izan litekeenaz eta nola eta zein hizkuntzatan gara litekeenaren inguruko proposamenak. Hori horrela da, horrela izan behar du eta horrela izaten jarraituko du. Sarkozyk identitatearen inguruko ministerioa sortu zuen eta Huntington-ek WASP kultura latinoen bultzadarekin inguratuta ikusten zuen. Horrela esan zuen: «Miami abandonatzen duen azken amerikarrak, [amerikar] bandera bildu eta ekar dezala!». Latinoak, extralurtarrak omen ziren!\nIngelerak aurreko egoera hau intentsifikatu eta kulturen sailkapen berri bat ekarriko du, kutsagarriagoak direnak bultzatuz eta gainontzekoak baztertuz. Euskal kulturari ingelerak kalte handia egingo dio. Ez dago besterik gero eta gure kaleetan eta erakusleihoetan ingeleraren merkatu balioa ikustea baino, oro har gure ekitaldi, ekimen eta merkatal harremanak ingeleraz bakarrik iragartzen direlarik: beherapen garaiak datozelarik ohikoagoak dira “Sales”, “Summer Sales Fest”, “Buynow or crylater”, BEC, BCC, BBK Live eta antzekoak “Beherapenak” baino. Hizkuntza handiagoak arriskuan daudenean, euskararen kasua kanonikoa da. Eurovision bezalako ekimen negargarri horretan hainbat herrialdek ingelerara jotzen dutenean, euskara edo «txikia ederra» delako mantenduko da edo eta haren bulkadak aurretik eramango du. Hor galtzekotan hizkuntz kanala galduko da, besterik da hizkuntza horretan zer transmititzen den. Egun ingelerak inposatzeko duen abantaila ez datza kultur-hizkuntza izatean, ekonomi hizkuntza izatea baino, ekonomiaren alde ekonomikoenean eta, baita, eta hemen datza bere indarra, ekonomia kognitiboarenean, ahaleginen ekonomian. Guztiaren ondorioz, kultur-hizkuntza ere izaten amaitzen du.\nAmaitzeko, ez dugu nahastu behar politikoki jendarteak dituen nahiak gustukoak ez baditugu ere eta jendarte berorrek dituen praktika kulturalak. Norbere burua kosmopolitatzat aurkeztu izanak ez du halabeharrez kultura unibertsalik ekartzen, ezta nazionalistatzat aurkeztu izanak kultura murritzik. Milan Kunderak hitzaldi bat hasi zuen Parisen honako hitzekin: «Egunen batean, txekiera desagertzen bada…», eta konturatu zen esaldi harek ez zuela inolako zentzurik entzulegoarentzako, entzuleek frantziera galdu zitekeenaren hipotesian ez baitzuten sekula erreparatzeko motiborik aurkitu eta.\nEta «horrela ibiltzen gera sortuz eta sortuz gure aukera».


Leer es mi afición: 55 - ANNE BEREST - Bere aitaren alaba\n55 - ANNE BEREST - Bere aitaren alaba\nSinopsia: Hiru ahizpa dira eleberri honetan protagonista. Bizitzak banatu egin ditu, baina gaur aitaren etxean bildu dira urtebetetze bazkari baten kariaz. Oroitzapenak sortzen dira haurtzaroko beren etxera itzuli direnean. Keinu urduriak, mingainean trabatzen diren hitzak, mahaiaren inguruan esertzera lehiatzen diren haserreak… Ohikoak izaten dira halako elkarganatzeetan. Postre garaian, berriz, luze ernemuindutako bonba lehertu da: komentario zaurigarri baten ondoren, familiako sekretu bat agerian geratzen da, eta hiru ahizpen bizitza ez da aurrerantzean bera izango, ez da bera izango aitarekin daukaten harremana ezta gazterik hil zen amarengandik gordetzen duten oroitzapena ere.\nIritzia: familiaren arteko harremanak batzuetan gogorrak dira. Eleberri honetan argi geratzen da familia normaletan ere sekretuak daudela. Askotan sekretuen gainean ez egon arren, gure sentimenduak kili-kolo kokatzen dituzte. Ez da ipuin bat. Anneren lehenengo nobela izatea da harrigarriena. Ondo aztertzen ditu gertatzen diren kexkak eta arazoak. Asko gustatu zait, benetan.


2015/08/28 (e)ko saioa\nEusko Jaurlaritzak aztertu du Bakea eta Bizikidetza Planaren kudeaketa eta betetze mailan buruzko jarraipen txostena.\nErabakia, Bake eta Bizikidetza Planak 2015ko lehengo seihilekoan izandako kudeaketari eta gauzatzeari buruzko jarraipen-txostena ezagututzat ematen duena.\nBakegintza eta Bizikidetza Planaren sei hilean behingo jarraipena\nBAKEGINTZA ETA BIZIKIDETZA PLANAK JARDUERA AURREIKUSPENAK BETE DITU. GIZARTEAN LORTUTAKO ADOSTASUN-MAILA HANDIA DA INDARGUNE HANDIENA\n• Planean aurreikusitako ekimen guztiak sendotu egin dira aurtengo lehen hiletan\n• Planaren kudeaketak, amaierako fasean, bakerako eta bizikidetzarako funtsezko gaietan ahalik eta adostasun handiena bultzatzea bilatuko du\n• Aurtengo udaberrian egindako ebaluazio-prozesuaren emaitzak irailean ezagutaraziko dira\nEusko Jaurlaritzak gaur aztertu du Bakea eta Bizikidetza planaren jarraipen txostena. Txosten horretan jasotzen den bezala, Bakegintza eta Bizikidetza Planak 2015eko lehen sei hilabete hauetan ere bete ditu jarduera-aurreikuspenak. Hori da kudeaketa eta betearazpena jarraitzeko berriki egindako txostenaren ondorioa. Planaren 18 ekimenak, indargabetu ordez, sendotu egin dira; horietako gehienek egutegiko konpromisoen ia % 100 betetze-maila dute gainera. Horrela bada, arlo honetan bereziki estrategikoak diren gaietan ahalik eta adostasun handiena lortzeko helburua hartuta ekingo dio azken faseari.\nSei hilean behingo jarraipen-txostenaren hirugarren edizioa da oraingo hau. Bakegintza eta Bizikidetza Planak jarduera-programan ezarrita dituen egutegiko konpromisoen betetze-maila aztertzea du helburutzat. Nabarmentzekoa da plana osatzen duten 19 (18+1) ekimenetatik 13k % 100eko betetze-maila dutela, lauk % 80koa eta bik, azkenik, % 60ko betetze-maila. Bakar bat ere ez da ahuldu, ez da beharrezkoa izan bertan behera uztea edota ordeztea. Aitzitik, uneotan, jarduketa-ildo sendoak eta iraunkorrak dira.\nBigarren seihilekoko helburuak\nIrailean ezagutaraziko duten planaren kanpoko ebaluazio-txostenaren ondoriozko ekarpenak gehitu ahal izango zaizkie jarduera horiei. Azterketa kualitatiboa egin du aipatutako txostenak. Hori baztertu gabe, jarraian aipatuko ditugunak mugarri nagusiak dira eta, horregatik, Bakegintza eta Bizikidetzarako Idazkaritza Nagusiak lehentasuna emango dio horien kudeaketari:\n1. Txostenak, azterketak eta ikerketak eginez iragana argitzeko politikak egiten jarraitzea.\n2. Biktimen inguruko politika publikoak garatzea, laguntza-esparruaren barruan zein biktimen eta gizartearen arteko batasuna bultzatzea xede duten programa berriak sustatzearen bitartez.\n3. Gogora–Memoriaren, Bizikidetzaren eta Giza Eskubideen Institutua– abian jartzea.\n4. Espetxe- eta birgizarteratze-arloko politika publikoetan aldaketa sustatzen jarraitzea.\n5. Europarekin eta nazioarteko erakundeekin bizikidetza- eta lankidetza-kultura sustatzeko gizarte-politikak garatzen jarraitzea.\nBakegintza eta Bizikidetza Planaren ardatzak garatu eta kudeatzeko orduan, 2015eko bigarren seihilekoan, Bakegintza eta Bizikidetzarako Idazkaritza Nagusiak erreferentzia-jarraibide hauek hartuko ditu kontuan:\n• Konpromisoa. Planaren beraren aurreikuspenak betetzen jarraitzea; haren funtsezko indargunea, bestalde, gizarteak jarduera-ildo nagusiekin duen bat-etortze maila handia da.\n• Malgutasuna. Planaren lan-gidoia era malgu eta harkorrean kudeatzea, irailean ezagutzera emango diren kanpoko ebaluazio-prozesutik lortutako ondorioak, iradokizunak eta gomendioak txertatzeko moduan.\n• Adostasuna. Bakerako eta bizikidetzarako bereziki estrategikoak diren alorretan ahalik eta adostasun handiena lortzeko aldeko baldintzen sorreran arreta biltzea.


"Spain is back" esanaz hartu du ministro kartera Arantxa Gonzalezek - Tolosa - Tolosaldeko ataria\n"Spain is back" esanaz hartu du ministro kartera Arantxa Gonzalezek\nTolosaldeko Ataria 2020-01-13 14:25\nArantxa Gonzalez Espainiako gobernuko ministroa da. Gaur goizean hartu du atzerri ministro kartera, Margarita Robles Defentsa ministroaren eskutik.\nMinistro kartera hartu bezain pronto egindako adierazpenetan, tolosarrak ondorengoa azaldu du: "Spain is back. Spain is here to stay". Ingelesez esan ditu hitz hauek mundu guztiak uler zitzan. Itzulpena ondorengoa litzateke: "Espainia itzuli da, eta geratzeko iritsi da". Bere lan ardatz nagusia, nazioartean Espainiak merezi duen lekua berreskuratzea izango dela aipatu du, eta bakearen, pertsonen, oparotasunaren eta planetaren alde lan egingo duela konplexurik gabe, gaineratu du.\nArantxa Gonzalezek gaur hartu du atzerri ministro kartera, PSOE eta Unidas Podemos-eko gobernu koalizioaren baitan. Koalizio horrek gobernua osa zezan, PNV-EAJk aldeko botoa eman zuen eta EH Bilduk abstentzioa, urtarrilaren 7an.


Euskal sortzaileen mugikortasuna sustatzeko dirulaguntzak: arte plastiko eta ikusizkoak (2020) - Hezkuntza saila\n2020. urtean euskararen eremu geografikotik kanpo arte garaikideko erakusketak edo gertakizunak antolatzea eta/edo beraietan parte hartzea (lehiaketak, jaialdiak, erakusketak, egoiliar gisako proiektuak...). Xede honetarako, ez dira aintzat hartuko urteko programazioak, ezta ohiko jarduntzat hartzen direnak ere, erakusketa iraunkorrak kasu. Hortaz, ezohikotzat jo daitezkeen proiektu edo ekimen zehatzak onartuko dira soilik.\nEskaeren ebaluazio irizpideak:\nBalorazioan lor daitezkeen puntuen % 50 lortzen ez duten proiektuek ez dute dirulaguntzarik jasoko..\nDIRUZ LAGUNDUTAKO GASTUAK:\n- Aurkeztutako aurrekontuaren % 20 onartuko da gehienez ere promozio eta kudeaketa kontzeptuetan, eta gehienez ere 500 euro izango dira.\n- Eskatzaileek nahi beste eskabide aurkez ditzakete, baina jasotako dirulaguntza guztien batura ez da inoiz izango hamabi mila eta bostehun (12.500) euro baino handiagoa.\nb) Ondorengo dietak onartuko dira: emanaldi egunetakoak, eta joan-etorrietarako beste egun bat. Arte plastiko eta ikusizkoen erakusketen kasuan, soilik joan-etorrietako, eta muntaia eta inauguraziorako dietak onartuko dira. Astebeteko dietak onartuko dira gehienez ere. Eskaerako aurrekontuan, dieta kontzeptuan eskatzen den kopurua ez da gastu lagungarrien % 50 baino gehiagokoa izango, ez eta 2.000 euro baino handiagoa ere.\nEbazpen honetan ezarritako dirulaguntzen onuradunek 2020ko Abenduaren 31ra arteko epean aurkeztu beharko dituzte jarraian zerrendatzen diren agiriak. Salbuespenez, abenduan egindako jardueren kasuan, 2021ko urtarrilaren 31ra arte luzatu ahal izango da epea.


Ulibarri programa Archivos - Centro Fernando\nEUSKARALDIRAKO AZKEN PRESTAKISUNAK ETA AGENDA\nJon Lago euskaraldia, euskera, normalkuntza, Ulibarri programa\n2018ko Euskaraldia eskina bueltan dugu Izena emateko epea amaitzear dago, eta posible da txapen bila joatea Euskadi osotik bananduta dauden bulegotara. Pasa den urtean bezala, Centro Fernandoko irakasleak 11 egun…\nJon Lago euskara, euskaraldia, normalkuntza, Ulibarri programa\nEuskaraldia 11 egun euskaraz 2018ko azaroaren 23tik abenduaren 3ra Zer egin dezakegu euskal hiztunok euskararen erabilera areagotzeko? Galderak hainbat erantzun ditu, baina, guk, hizkuntza ohiturak astindu eta ohiko harremanetan…\nHIZKELAN: Heldu Euskarari Lanean\nJon Lago HIZKELAN, LANBIDE HEZIKETA, normalkuntza, Ulibarri programa\nHeziketa munduan datuak oso argi daude. Ume txiki denek euskaraz hasten dituzte beraien ikasketak, baina urteak aurrera joan ahala kontua aldatuz joaten da. Hala ere badaude beraien ikasketak bukaeraraino euskaraz…\nZer dira Normalkuntza eta Ulibarri Programa?\nJon Lago euskera, normalkuntza, Ulibarri programa\nAurten eta pasa den urtean zehar hainbat berri iralurri ahal izan dituzue Centro Fernando-k Normalkuntza eta Ulibarri Programan egiten ari diren jarduerei buruz, baina, zer dira Normalkuntza eta Ulibarri Programa?…\nTrabajando el diagnóstico municipal\nMarta García 1 marzo, 2017\nGABON ZORIONTSUAK eta URTE BERRI ON 2017\nAna Caballero 23 diciembre, 2016\nMarta García 13 junio, 2019


VOX alderdi ultra eskuindarraren gorakada arriskutsua • ZUZEU\nVOX alderdi ultra eskuindarraren gorakada arriskutsua\nVOX alderdi ultra eskuindarraren gorakada arriskutsua –\nVox, Santiago Abascal buru duen alderdi politikoa, gora egiten ari da CIS-en ustez. Litekeena da hurrengo hauteskundeetan Espainiako parlamentuan aulki bat lortzea. Pasa den urriaren 7an Vistalegreko zezen plazan VOX-en 9.000 jarraitzaile bildu ziren. Nino Bravo-ren “Libre” eta “Nopuedo vivir sin ti” abestien doinuen harira, inoiz burututako topaketa jendetsuena gauzatzeko. Azken abesti honen idazleari, Coque Mallari, ez zitzaion batere gustatu haren abestia erabili izana, eta pasaden astelehenean Twitter bitartez erantzun zien, gogoratuz, abestiak harreman homosexualak babesten dituela.\nUkaezina da, Espainiako egoera politikoa aldatzen ari dela, eta horrek “eskuina” beldurtzen du. Baina izu hori ez dute azaleratu nahi. Pablo Casadok baieztatu du Abascalekin oso tratu ona duela. Bestalde, Ciudadanos-en antzera, babesten duten ideologia adierazteko, ultraeskuin hitza erabiltzeari uko egiten dio.\nVox partiduaren gorakadak inkestetan, kontserbadore espainiarren artean egonezina piztu du eta haien adierazpen publikoetan ultraeskuindartzat jo egiten den eta urriaren 7an 100.000 pertsona baino gehiago biltzea lortu zuen erakundea aintzat hartzen dute.\nCOPE kateari eskainitako irrati elkarrizketa batean, Espainiako buru ohiak, Jose Maria Aznarrek, giro kontserbakorraren “bersortze” beharra adierazi zuen.\nVOX, espainiar eskuindarraren alderdi berria, Europar legebiltzarrean sartu liteke.\nAznarrek, eremu hau “eremu bateratua” izateari utzi izanak, baita hiru alderditan “zatitua” egotea, Ciudadanos eta VOX-i erreferentzia eginez, “berri txar-tzat” jo zuen. Guztia kontuan izanik, gidaritza berria, (PP-ko gaur egungo buruaren, Pablo Casadoren agindupean) alderdiaren berreraikuntza aurrera eramateko “ aukera” bat izan litekeenaren ustea zuen.\nAntena 3-i emandako adierazpenetan, PP-ko komunikazio idazkariordeak, Javier Marotok, zera baieztatu zuen: VOX bozkatzea Pedro Sanchez beste lau urtez La Moncloan izatea esan nahi du.\nMarotok, Sanchez-en immigrazio eta asilo politika kritikatu zuen ere, eta hurrengoa gaineratu zuen: ezkerrak ongizaletasuna praktikatzen du eta agiriak guztiontzat banatu baino beste irizpiderik ez du. Gu politika honetatik ihes egiten dugu.\nOraindik ere, galdera anitz erantzunik gabe daude. Horrenbestez, aieruka ibiltzea da gure aukera bakarra.\nHortaz, Espainian, eskuin ideologikoan alderdi berria agertzea ona edo txarra da? Zatituago, indartsuago? Edo ahulago? Europako gainontzeko mugimendua, immigrazioaren aurka, EH-ra helduko da?\n4 pentsamendu “VOX alderdi ultra eskuindarraren gorakada arriskutsua”-ri buruz\nMikel 2018-10-29 16:49\nEskuin muturra harrotuta dabil espainian. Hamarkadetan epel plantak egiten aritu eta eskuineko beste hainbat sektorerekin txapel beraren pean ibili ostean, zenbait sektorek nahiago izan dute koiuntura (PPren ustelkeriaren azaleratzea, Kataluniako prozesuak nazionalismo espainiarra hauspotzeko emandako aukera, Europa mailako eskuin muturraren igoera) baliatu eta bere gordinean azaltzea.\nGauza guztiek bezala, honek baditu bere arriskuak, baina baita ABANTAILAK ere bai. Euskal Herritarrak zatitzea izan da Espainiaren estrategiaren ardatzetako bat azken 40 urteetan. Gure berezko identitatea ulertzeko eta garatzeko bide politiko ezberdinak planteatuz, gu zatitzeko helburua lortu dutela begi bistakoa da. Herri zatituak ez du kanpo etsairik behar, sekula ez da aske izateko gai.\nZentralismo deitzen duten horren aldarrikapen sutsuak posible egiten du, hasi UPNtik eta Euskal erakunderik independentziazaleeraino, Euskal Esparru politiko ia osoak etsaia partekatzea eta, beraz, taktikoki bada ere, herri bezala borrokan elkarrekin aritzea. Horrek, herri kontzientzia indartzea lekarke eta hain beharrezkoa dugun elkarrenganako konfidantza indartzea.\nGure esku dago arriskua aukera bihurtzea. Ez gaitzala arikeriak gida.\nOlgetari 2018-10-30 13:37\nPozten nau zenbaitzuek Espainiako politika goitik behera ezagutzen duzuela ikusteak. Niri aspergarria egiten zait, taberna zikin batean atzoko tortilla lehor bat jatea bezala egiten zait, txarra osasunarentzat, garestia, higuingarria… Baina norbaitek arerioa ondo ezagutu behar, zorionak.\nPorcierto… ba al zenekien Belén Esteban eta Rafa Nadal Ciudadanosen sartu direla? Uy uy uy… Eta Melendi ere!\nKaka nahikoa irentsiko ez bagenu bezala herri honetan…\nEgia 2018-11-11 11:27\nImmigrazio masiboa: euskara behera, eskuma gora.\nProgreek, globalistekin batera, eskuin muturra pizten ari dira mundu osoan: orban, trump, brexit, le pen, salvini… Laster VOXek ere Parlamentuan ordezkariak edukiko ditu. Eskerrik asko pro immigrazioak, eskerrik asko. Traidoreak.\nEzkerra=Globalismoa 2018-12-04 11:10\nAi! Gainera datorkiguna, ai! Jakobino eta frankistek egindakoak txiki geldituko dira.


Gure Hitza | 2020eko Ekainaren 25a\nNahi nuke sar-hitz huntaz baliatu agurtzeko bi pertsona berrikitan galdu ditugunak, biek Euskal Herria maite, biak euskaltzale amorratuak, biak jendekinak, biak fededunak, biek beti jakin izan dutena harreman goxo eta omoretsua erakusten. Mattin Larzabal eta Jamattitt Bidart, Kuxkurrio izenarekin ezagutua. Larunbatarekin Mattin-i azken agurra egiten ginakola, astelehenean berria etorri zen Jamattit Kuxkurrio hil zela. Bientzat entzun da Euskaldun Fededun zirela, bai dudarik ez da, beren baitan bi fede kurutzatzen zirela: euskalduntasuna eta giristinotasuna. Lehena “gure” Mattin! Norbait abian delarik, bakoitzari bere baitan oroitzapen batzuk gogoarazten zaizkio. Gure Irratian ibiltzen nintzelarik, astelehen arratsetan, atzo balitz bezala ikusten dut Mattin bere bulego xokoan, ikusi orduko bere irri gozoarekin erraiten zuela “untsa hiza?”. Zainetan edo kexu etortzen nintzanean, bazuen beti mintzatzeko molde bat, nun ene baitan nuen kerra, Mattin entzutean lasaitzen zen. Beti bi berri jakin nahian, kazetaria zen, haren galderak ez ziren inoxenteak edo kuriostasun hutsez pausatuak. Beti gibelean zerbait jakin nahian edo zuen informazioa xuxena zenez segurtatu beharrez ibilki. Ondotik, Herria astekari huntan berriz kurutzatzeko parada ukan dut, Mundu Zabala kronika idazten zuela eta elkarteko kide zela. Astekarian beti eskukaldi baten emaiteko prest, Mattin holakoa baitzen! Jamattitt Kuxkurrio, ez adin berdinean segur, baina hunen joaiteak ere sortzen du histura, errespetu handia zor genion. Jamattitt-ek bazuen beti grazia, begiak dirdir, irri pollit batekin solastatzeko gaitasuna zuena. Alta bere iraganean, bizi izan zituen memento dorpeek emaiten ahalko zioten beste izaera bat, baina ez, burua xut, solasa alegera... eredu bat zen! Holako pertsona bat ikusterakoan, nere baitan egiten nuen nundik eta nola aski indar badu, gogotasun hori bere baitan ukaiteko. Hori da hain segur entzun ditugun lekukotasunek azpimarratu duten euskaldun fededun izaitea, ez bakarrik ele hutsez, baina ekintzez obratzen zuena. Holakoetan gira ohartzen, bizian jende batzuen kurutzatzeak zer aberastasuna eta erakaspena ekartzen dauzkiguten. Bizian, adina aitzinatuz doala, baditugu gure bihotz xokoan, bide bazterrean utzi gaituzten familiako edo lagun batzuen oroitzapenak betirako hor geldituko direnak. Maiz erraiten dugu horrelakoa da bizia! Bai egia, laster egina da gaur pertsona batekin solastatzea, bihar ez gehiago gure artean izaitea. Behar ere biziak segitzen du, eta egunerokotasunak ekartzen dituen harat-hunatek berriz gaina hartzen dute. Artetan bozkariozko berri batek denak ahanztarazten dituela eta beste aldi batzuetan zerbait entzuterakoan pil-pilean jartzen girela. Bizitzen girela marka! Zer ote da bizitza? Bakoitzak bere baitan du erantzuna. Segur dena, gurekin bide parte bat egin dutenak, kurutzatzeko parada ukan ditugun pertsonak, betirako gogoan atxikiko ditugula.


MONEGROS DESERT FESTIVAL (UZTAILAK 16)\nAragoiko Monegros desertuan ospatzen den jaialdiak ez du honezkero aurkezpenik behar. Jaialdien artean izaera propioa lortu duen gutxietako bat da. Artisten aukeraketa, paisaia eta bertara hurbiltzen direnen fideltasunari esker lortu dute urtetik urtera bertako gunea betetzea. Doinu elektronikoak, izerdia eta hautsa.\nAi laket-ek droga ezberdinen erabilpenerako kit-a kaleratu du. Formatu bitxi eta ederrean argitaratua. Woody Allen-ek esango lukeen moduan "drogen inguruan jakin nahi zenuen guztia....eta galdetzea ausartzen ez zinena". Drogarekin zerikusia izan dezaketen osagai, sexua, legea, errezetak... laket dugu liburua... eta ezinbestekoa dela iruditzen zaigu.\nORTOPHONK (UZTAILAK 11)\nGasteizko Jazzaldiko gau elektroniko berezian, talde gasteiztarrak, euren emanaldietan saihestezinak diren sauna saio bero horietako bat eskainiko du. Mendizorrotzan izango da eta ez dira bakarrik arituko. Kasu! De Phazz eta US3 -rekin batera eskainiko dute kontzertua. Ez bazara bertara azaltzen, aurrerantzean jendeak kaletik seinalatuko zaitu.\nTHE BALDE ALPARGATEN ALDE!\n- Zer behar da alpargatak egiten ikasteko? galdetu zion ikasleak zaharrari.\n- Aulkia berotzea, sekula hozten ez uztea. (Pako Aristi )\nEgun, ez da hain nekeza alpargata parea egitea. Are gutxiago erostea. Merkeak eta materiale naturalekin egindakoak dira. XIX. mendean Euskal Herritik mundu osora esportatzen ziren alpargatak. Gure herriak munduari egin dion aportaziorik handienetakoa dela baieztatu dezakegu.\nHULA GIRL HONEY BEREZIA\nHawai lurralde ex�tico eta biologikoki berezia da. Bertan soilik hazten den landare espezie bitxi eta berezi ugari dago. Landare hauen loreak ere bereziak dira. Eta loreen berezitasun honek ere bertako erleek sortzen duten eztia berezia izatea eragiten du... Hula Girl Honey baino gauza bereziagorik???\n10 urte betetzen ditu Errenteriako kultur elkarte eta bilgune berezi honek. Gisa askotako emanaldiak antolatzen dira Mikelazulon. Egun, alor guztietan star-system-ean kokaturik daudenen emanaldiak soilik dauden honetan, Mikelak beti ireki dizkie ateak sortzaile berri eta berritzaileei. Eta 10. urteurrena ospatzeko ere hala egin dute. Zorionak!\nHonezkero geroz eta festa eta emanaldi gehiagotan dugu bideo jartzaileen jardueraz gozatzeko aukera. Musikarekin batera irudiekin atmosfera bereziak sortu eta belarriez gain begiei ere gozamena ematen diegu BJ-ei esker. Irudiekin koreografiak egitea ez da lan makala, orduak sartu behar dira. Helbide honetan entrenatzen hasteko aukera izango duzu:\n�Sericum� (zeta) latinezko hitzak eta grekerazko �graph� (idatzi, marraztu) dira serigrafia hitzaren oinarria. Eta oinarri horiek, XXI. mendean zein isla duten ikusteko erakusketa antolatu dute Artelekun. Bertan Pepe Albaceterekin gauzatutako serigrafia proiektuak erakutsiko dituzte. Artistak Karmele Salaberria, Gonzalo Nicuesa, Maria Irigoyen, Gisli Hafsteinsson eta Allende Arnaiz.\nWHY FEAR THE FUTURE? (ARTIUM IRAILAREN 25 ARTE)\nKarta-sorta bat asmatu eta marraztu eta bisitariei karta horiekin etorkizun iragarpenak egiteko eskatuko zaie. Iragarpen horiek bideoan jaso eta erakusketaren zati bat bihurtuko dira. Bestetik kartak erakusketaren katalogo gisa erabiliko dira. Guzti hau antolatu duen artista, Carlos Amorales... artista.\nGust Van Sant-en proiektu berria da Last Days. Bertan rock talde batetako partaide baten bizitzaren azken egunetan oinarrituriko istorioa kontatuko digu (Curt Kobain-i eskaini dio filma) batzuetan geniala den zuzendaria eta beste batzuetan... beno... ez hain geniala. Aktore lanetan. Michael Pitt, Lukas Haas eta Asia Argento...\nJESUS BUELTAN DA\nAnai-arrebok, Jesus berriro da gure artean! Eta ez, ez da aita saindu estreinatu berriak egin duen lehenbiziko miraria, ezta gutxiago ere. Tronchet marrazkilaria frantziarren eskuetatik datorkigu "Jesus Bendito!" komikia. Jesus honek mirari saiakerak egiten ditu, kontrol handirik gabe eta inguruan arazo ugari sortuaz. Surrealismoa Jesusen asmakizuna dela frogatzen duen bilduma.\nWORLD SERIES BILBON (UZTAILAK 15,16 ETA 17)\nBilbao Urban Circuit izenez bataiatu dute Bilboko hiri erdigunean ospatuko den auto lasterketa ikusgarria. Azken urteotan, F1 kategorian aritu diren pilotu gehienak World Series hauetan eskarmentua hartutakoak dira. Abiadura sinestezinak hiri erdian, gasolina usaina eta milaka zaldien burrunba...guztia multarik jaso gabe...\nYAWNING MAN ARRASATEN.\nAlfredo Hernandez Kyuss eta Queens of Stone Age taldeetako bateria ohiaren proiektua da Yawning man. Eta ekainean, Arrasateko 360 aretoan erakutsiko digu arrausi egiten duen gizonak noraino eraman ditzakeen bere doinuak.\nTHE BALDE 22 OSOA JEITSI. IKUSI FLASHA


Leire Palacios, Xabier Amuriza, Kike Amonarriz eta Kimetz Arana: Xa1, Xa2, Xa3, Xalau!!! Jardunaldien Kronika Laburra -\nLeire Palacios, Xabier Amuriza, Kike Amonarriz eta Kimetz Arana: Xa1, Xa2, Xa3, Xalau!!! Jardunaldien Kronika Laburra\nPosted on 2013/10/14 by berbaizu\nUrriak 3an 20 bat lagun hurbildu ginen Mullereneara Xabier Amuriza eta Leire Palaciosek kontatzeko zituztenak entzutera.\nLeire hasi zen lehendabizi Hitzmoloien nondik norakoak azaltzen. Nondik agertu zitzaion Hitzmoloiei ekiteko grina. Eta nola hizkuntzarekin jolasteko beharretik, hizkuntzari beldurra galtzeko eta desakralizatzeko beharretik, nola sareak eta baita bere barneak euskara libreki erabiltzeko beharretik abiatuta, ekimen xume gisa hasi zena twitter bidez zabalduz joan den eta gaur egun 300 inguru dituen batuta bere webguneko biltokian. Eta nola Hitzmoloiek ireki ditzaketen bideak zabalik dauden.\nXabier Amurizak hartu zion txanda jarraian eta “Zazpi Ebidentzia Birjaiotzarako” liburuaz aritu zitzaigun luze eta zabal. Hizkuntzaren erabileraz baino, edo erabilerari loturik, baina zeharka, hizkuntzari berari buruz aritu zen, hizkuntzaren malgutasunaz eta zorroztasunaz, bere aberastasunaz eta barne – lojikaz, mundu garaikiderako hizkuntzaren egokitasunaz, indarraz, etorkizunerako hizkuntzak ibili beharreko norabideetaz eta aldaketetaz. Zazpi Ebidentzia horien artean gure Europa Mendebaldeko hizkuntzen arteko ondare komunaz eta euskararen aditzaz aritu zen sakonago Xabier. Arlo honi dagokionez, bere jarreraren erakusle trinkoak erabili eta euskararen lojika barneratuko duten trinko berriak sortzearen alde egin zuen Xabierrek, gaur egun berebizikoa den publizitaterako zein twitterrerako euskarak hasiera -hasieratik erantzun dezan (“Daurkizu” aipatu zuen adibidez publizitate kanpaina posible baten lelo gisa).\nDenboran luzatu zen solasaldi bizi baten ondoren, hurrengo ostegunaren zain agurtu genuen elkar. Eta horrela konturatu gabe Kike Amonarriz eta Kimetz Arana genituen Gazte Lokalean Urriaren 10ean. 30 lagun inguru, eta espektazioa Tolosa eta Trapagatik etorritakoak entzuteko.\nKimetzek ekin zion hizketaldiari. Bere herriko errealitateaz eta bere bizitza ibilbideaz aritu zen Kimetz, nola etxetik zekarren euskara eta nola orain dela 40 urteko Trapaga ia-osoki erdaldun hartatik orain haur eta gazte euskaldun mordo bat duen herria izatera pasa den, eta nola ingurune horretan bera bezalako beste askok euskaraz bizi diren “normaltasunez”, egunaren ordu gehienak euskaraz eginez eta erdaldunekin ahalik eta komunikazio bide berri gehienak irekiz eta euskararen presentzia azaleraziz. Horren lekuko Trapagako Basetxea Gaztetxeak abiatutako hainbat ekimen azaldu zituen, esaterako herriko gazte lonjekin abiatutakoa, gaur egun Trapagan jadanik jai handia den “Lonjero Eguna” sortzera eraman zuena.\nOndoren Kikek hartu zuen hitza eta Tolosatik abiatuta Trapagan zein Deustun bizi-bizi ditugun hainbat eta hainbat gai atera zizkigun plazara hasiera hasieratik. Gure artean eta askotan gutako bakoitzarengan ditugun euskaldun tipolojietako batzuk zerrendatu zituen, beti umorez eta zorroztasunez. Hortik tiraka, hemen zein han, beterano zein estreinatu berri, hego-ipar-mende-eki, hiztunen arteko harremanetan indarrean dirauten hainbat zailtasun eta oztopo azaleratu zituen, erabilerarako galga diren gakoetan arreta berezia jarriz: komunikazioa oztopotzen duen zuzenketarako joera kronikoa, “euskañolaren” desbalorizazio erabatekoa, gure hizkuntzaren neurriaren dimentsioaren kontzientzia falta, teknolojia berrietan dugun posizioaren estimazioa ez izatea, ikuspegi historikoari arreta jarri beharra.. Kikeren soziolinguistika ikastaro kondentsatua elkarrizketa hurbilaz jantzia.\nAurreko ostegunean bezala, interbentzio errenkada afaltzeko beharrak eta egarriak baino ezin izan zituen ixilarazi. Gero eztarriak ez ezik, trikitixak Gazte Lokalean gelditu ginenon belarri eta oinak ere doinuz busti zizkigun. Eta horrela, XaBortz-era arte!\nHemen bi egunetako argazki guztiak ikusgai.\nOne thought on “Leire Palacios, Xabier Amuriza, Kike Amonarriz eta Kimetz Arana: Xa1, Xa2, Xa3, Xalau!!! Jardunaldien Kronika Laburra”\nPingback: Euskeraren jatorria » Blog Archive » Hitzmoloiak eta euskeraren birjaiotza


23 film programatuko ditu VI. Zinetika Jaialdiak\nEgilea Erredakzioa|2021-09-15T12:30:03+02:0015 iraila, 2021|\nUrriaren 22tik 31ra bitartean egingo dute ZINETIKA jaialdiaren edizio berria, seigarrena, Iruñeko, Donostiako eta Bilboko egoitzetan. 23 filmez osaturiko programazioa aurkeztu berri dute, hiru atal nagusietan banatuko dena: Sail Ofiziala, Open Screen eta Zinetiks.\nBideo-dantzako film laburretan, performancean, lantegietan eta masterclassetan oinarritutako diziplinarteko ZINETIKA jaialdiaren antolaketa lanak aurrera doaz. Kudeaketa osoa egiteaz arduratzen den El Trastero Creativo elkarteak aurreratu zituen lehen zertzeladak iragan maiatzean, VI. edizioaren kartela ezagutaraztearekin batera, ekimenaren data ere iragarri zutenean. Edukien txanda heldu da orain, eta ezagutu dugu 23 filmek osatutako programazio zinematografikoak gorpuztuko duela jaialdia.\nHiru lehiaketa atal nagusietan -Sail Ofiziala, Open Screen eta Zinetiks- banatu dituzte lanok, eta jaialdiaren egoitza nagusietan izango dira ikusgai: Iruñeko Baluarten, Donostiako Kutxa Kultur-Tabakaleran eta Trueba zinemetan, eta Bilboko BilbaoArten. Konfinamendua, errutina, bideojokoak, geometria, bereizkeria, denboraren iragaitea, arkitektura, poesia-ekintza, topaketa, esperimentazioa… bezalako gaiak jorratzen dituzten obrak dira, jatorri anitzekoak: Argentina, AEB, Frantzia, Ekuador, Brasil, Errusia, Britainia Handia, Herbehereak, Australia edo Espainia.\nBerritasun gisa, gainera, Nafarroako Gobernuko Kultura Zuzendaritza Nagusiak bultzatutako DNA programaren jarduera biltzen duen dokumentala programatuko da.\nAmaitzeko, jaialdiak laster iragarriko dituen performance, masterclass, instalazio edo lantegien berri eman dute ere.\nEzagutu atalez ataleko programazioa, hemen.


Karbono dioxidoa monitorizatzeko erreferentzi den lekuan hartu dituzte datuak, Hawaiko behategi estatubatuarrean. Iazko CO2 mailarekin alderatuta, 1,8 zati milioiko gehiago erregistratu da atmosferan. Azken hamarkadetako goranzko joera ez da gelditzen, aldaketa klimatikoari begira “neurri eraginkorrak eta berehalakoak” behar ditugun seinale, diote zientzialariek.\nAzpimarratzekoa da 6.000 milioi urtez egonkor mantendu dela klima, 280 zati milioiko CO2 mailan. Alegia, aurten erregistratu denaren erdia.\nZientzialarien arabera, aurtengo CO2 mailak duela 4,1 eta 4,5 milioi urte artean atmosferan zegoen CO2 mailara eramaten gaitu, Pliozeno garaira. Orduan, tenperatura batez beste 4ºC beroagoa zen eta ozeanoen maila 5-25 metro altuagoa.\nHawaiko behategiak 1700 urtetik jasotako ondorengo datuek garbi erakusten dute azken hamarkadetako joera aldaketa:\nKanal hauetan artxibatua: Larrialdi klimatikoa | Kutsadura\n2022-07-04 | Jon Torner Zabala\nItaliar Alpeetan, Punta Rocca tontorrera igotzeko bidean gertatu da elur-jausia. Marmoladako glaziarraren zatia apurtu eta hainbat mendizale harrapatu ditu igandean. Zortzi lagun hil dira gutxienez –hamar eta hamabost artean desagertuta daude–, eta beste... [+]


Toki-garapen eta enpleguko teknikariak prestatzeko ikastaroa\nSustapen Ekonomiko, Enplegu eta Trebakuntza Alorrak Toki-garapen eta enpleguko teknikariak prestatzeko ikastaroa 375 orduko ikastaroa antolatu du. Ikastaro hori ekainaren 4an hasi eta urriaren 25ean bukatuko da. Ikastaroa gai horretan adituak izan eta eskarmentua duten teknikariek emango dute, Enpresak eta Langileak sustatu eta trebatzeko ‘Izarra’ zentroan. Ikastaroa astelehenetik ostiralera bitartean emango da, goizeko 9:00etatik 14:00etara bitartean.\nUdala jakitun da herriko unibertsitari asko lan merkaturatzeko unean zailtasunak dituztela. Egoera horri aurre egin eta buelta emateko asmoz, ikastaro hau antolatu du kualifikazio espezifiko bat eskaintzeko, horren balio erantsia ekarriko dielako parte hartzaileei. Ikastaro hori diruz laguntzen dute Estatutko Enplegu Sistema Publikoak-INEMek eta Europako Fondo Sozialak.\nGarapen iraunkorra jo mugatzat izango duen gizartearen jardudera indartu eta bultzatzeak langile kualifikatuak edukitzea eskatzen du, horiek udalerri, mankomunitate eta herrialdeen errealiate eta ezaugarri sozio-ekonomikoak ulertu eta aurrera eramango baitituzte. Gaitasun horiek gaur egun ez dira lantzen ez ikasten hezkuntza arautuaren sisteman. Nolanahi ere, unibertsitateko tituludunentzat osagarri eta espezializazio eremu garrantzitsu bat dira. Hutsune hori betetzera dator ekimen hau.\nIkastaroan parte hartu edo argibide gahiago nahi dutenek, adierazitako alorrera idatzi dezakete mjgarrido@udalermua.net helbidera edo bertara deitu, 943-17.91.51 telefonora.


Zer deritzo euskal gizarteak UPV/EHUri?\n'Ikertzaileen Europako Gaua' iritsi da Unibertsitatera\nNature aldizkariak argitaratu du UPV/EHU, DIPC eta Ikerbasquen parte-hartzea duen ikerketa, eta dagoeneko 100 isolatzaile eta erdieroale magnetiko topologiko berri baino gehiago aurkitzeko aukera eman du\nMaya Garcia eta Luis Elcoro. Argazkia: Fernando Casabella. UPV/EHU\nAste honetan bertan Nature aldizkarian argitaratutako Bernevig taldearen ikerketa lanean, Halle eta Dresdengo Max Planck Institutoko, Euskal Herriko Unibertsitateko (UPV/EHU), Ikerbasque Fundazioko, Donostia International Physics Centerreko (DIPC), CNRS eta Parisko Ecole Normale Superieure Institutuko, Massachusettseko Institutu Teknologikoko (MIT), Shangaiko Unibertsitate Teknikoko, Oxfordeko Unibertsitateko eta Princetongo Unibertsitateko ikertzaileek osatutako nazioarteko talde batek, propietate elektroniko topologikoak dituzten material magnetikoak aurkitzeko aurrerapauso handia egin du.\n“Azken bi urteetan milaka material topologiko identifikatu ditugun bitartean, azken bi hamarkadetan ehunka gutxi batzuk baino ez ziren identifikatu. Tresna berritzaile hauek aplikatu aurretik, ezaugarri harrigarri hauek dituzte material berriak bilatzea, iluntzean lastategi batean orratz bat bilatzea bezala zen. Orain berriz, material topologiko ez-magnetikoen bilaketa ia ohiko ariketa bat da” dio Maia G. Vergniory DIPCko Ikerbasque ikerlari elkartuak eta bi ikerketen egileetako batek.\nMaterial ez-magnetikoekin lortutako arrakasta erreproduzitzeko, ikertzaileek bi oztopo nagusiri egin behar zieten aurre: alde batetik, material magnetiko jakin baten banda-topologia aztertzeko argitu behar den makineria teorikoa konplexua da oso. Eta, bestetik, egitura magnetikoa modu fidagarrian ezagutzen den material magnetikoen kopurua nahiko txikia da. “Aztertzeko 200.000 konposatu ez-magnetiko genituen bitartean, esperimentalki neurtutako egitura magnetikoen datu-baserik handienak 1.000 erregistro inguru besterik ez ditu”, argitu du Elcoro irakasleak.\n“Zorionez, Bilbao Crystallographic Server-eko egitura magnetikoen datu-basearen atzean dauden pertsonen lan zehatza genuen eskura, eta horri esker gure eredu teorikoetan hasierako parametro zuzenak sartu ahal izan genituen”, adierazi du Yuanfeng Xuk, Halleko Max Planck Institutuko doktoretza ondoko ikertzaileak eta ikerketa honen lehen egileak. Informazio magnetikoa, neurri batean Elcoro irakasleak garatu duen Bilbao Crystallographic Server-en dago (www.cryst.ehu.es) gordeta. Hautagai potentzial onenak aukeratu ondoren, ikertzaile taldeak 549 egitura magnetiko aztertu zituen, lehenik eta behin, ab-initio metodoak aplikatuz – hasierako parametro enpirikoak erabiltzen ez dituzten lehen printzipioen simulazioak – uhin-funtzio elektronikoen simetria magnetikoak lortzeko, eta, ondoren, TQCren hedapen magnetiko bat eraikiz, banda elektronikoaren topologia ez-tribiala zein egitura magnetikok zuten zehazteko. Ikerketan 100 material magnetiko topologiko baino gehiago daudela iragarri dute. Halaber, naturan material magnetiko topologikoen proportzioa (549tik 130) konposatu ez-magnetikoetan dagoen proportzioaren antzekoa dela aurkitu dute.\nEgileak baikor agertu dira emaitzekin; izan ere, nahiz eta konposatu magnetikoen kopuru absolutua txikia izan, orain arte aztertutako material ez-magnetikoekin alderatuta, ezaugarri liluragarrien aniztasun handiagoa aurkitu dute, eta, ondorioz, oso interesgarriak dira etorkizuneko esperimentuak diseinatzeko. “Material magnetiko topologiko berriak iragarri ditugunez, hurrengo urratsa haien propietate topologikoak esperimentalki egiaztatzea da”, dio G. Vergnioryk.\nIkertzaileek online datu-base bat ere sortu dute ikerketa honen emaitzetara askatasunez sartzeko: www.topologicalquantumchemistry.fr/magnetic. Hainbat bilaketa-tresna erabiliz, erabiltzaileek aztertutako 500 egitura magnetiko baino gehiagoren propietate topologikoak arakatu ditzakete. “Egitura magnetiko topologikoen katalogo baten oinarriak ezarri ditugu”, esan du Elkorok. Espero izatekoa da simetria magnetikoaren erabilera ingurune esperimental eta teorikoetan estandarizatzeak, lan honetan garatutako tresnak era orokor batean hartzearekin batera, material magnetikoetan aurkikuntzen eztanda handia ekarriko duela datozen urteetan.\nIkerketa honetan aurkitutako NpBi isolatzaile topologiko magnetiko idealaren mugako egoerak\nInprimatu Logran diseñar un método que permite descubrir nuevos materiales magnéticos topológicos


Irekia Eusko Jaurlaritza - Gobierno Vasco :: 60.000 euro Arte Plastikoetako eta Diseinuko Irakaskuntza profesionaletarako (Gobernu Bilera 2018-09-25)\n60.000 euro Arte Plastikoetako eta Diseinuko…\n60.000 euro Arte Plastikoetako eta Diseinuko Irakaskuntza profesionaletarako (Gobernu Bilera 2018-09-25)\n2018.eko irailak 25\n2018-09-25eko Gobernu Kontseiluaren Akordio nagusiak\n<img src="https://www.irekia.euskadi.eus/uploads/cover_photos/48583/original/logoconsejo.jpg" style="max-width:100%" alt="" />\nGobernu Kontseiluak, Hezkuntza sailburuaren proposamenez, gaurko bilkuran agindu bat onartu du. Agindu horien bidez, Arte Plastikoetako eta Diseinuko Irakaskuntza profesionalak eskaintzeko baimendurik dauden ikastetxe pribatuei diru-laguntzak emateko deia egiten da.\nAgindu honek 60.000 euroko zenbateko globala du, eta 2017-2018 ikasturtean aipaturiko ikastetxeen langile-kostuak finantzatzeko laguntza ekonomikoak ematea du helburu.\nEgun, titulartasun pribatuko bi ikastetxek eskaintzen dituzte Arte Plastikoetako eta Diseinuko Irakaskuntza profesionalak Euskadin, honako eremu hauetako titulazioekin: argazkigintza, grafiko-publizitarioa, ilustrazioa, animazioa, dekorazio-lanen proiektuak eta zuzendaritza. Sare publikoan, aldiz, lau ikastetxek eskaintzen dituzte ikasketa hauek: EASD I-D Artek, Gasteizen; Ibarrekolanda BHI-k, Bilbon; Usandizaga-Peñaflorida-Amara BHI-k, Donostian; eta Easo Politeknikoak, Donostian.\n2017.eko apirilak 04\n71.670 euro Arte Plastikoetako eta Diseinuko irakaskuntza profesionaletarako (Gobernu Bilera 2017-04-04)\n9,03 milioi euro musika-ikastegien finantziaziorako (Gobernu Bilera 2016-10-11)\n11,2 millones de euros para la financiación de centros de enseñanzas musicales municipales o privados (Consejo de Gobierno 26-11-2019)\n26,5 milioi euro haur hezkuntzako lehen zikloa eskaintzen duten eskola pribatuentzat (Gobernu Bilera 2109-10-15)\n2017.eko irailak 19\n24,6 milioi euro Haur Hezkuntzako lehen zikloa eskaintzen duten eskola pribatuentzat (Gobernu Bilera 2017-09-19)\n2015.eko ekainak 16\n8,62 milioi euro musika-ikastegien finantziaziorako. (2015-06-16(e)ko Kontseiluan hartutako erabakiaren laburpena)\n71.670 euro arte plastikoetako eta diseinuko ikastetxeetarako (Gobernu Bilera 2016-04-19)\n26,6 milioi euro Haur Hezkuntzako lehen zikloa eskaintzen duten eskola pribatuentzat (Gobernu Bilera 2018-11-06)\n2016.eko urriak 25\n24,38 milioi euro haur hezkuntzako lehen zikloa eskaintzen duten eskola pribatuentzat (Gobernu Bilera 2016-10-25)\n2015.eko martxoak 17\nAgindua. Honen bidez, arte plastikoetako eta diseinuko artistiko-irakaskuntzako ikastetxe baimenduei diru-laguntzak emateko deia egiten da. (2015-03-17(e)ko Kontseiluan hartutako erabakiaren laburpena)


Ertzaintzaren bertsioa gezurtatuta, adierazpen askatasunaren aldeko hitza hartu du Hala Bedik - Halabedi\n> Ertzaintzaren bertsioa gezurtatuta, adierazpen askatasunaren aldeko hitza hartu du Hala Bedik\nErtzaintzaren bertsioa gezurtatuta, adierazpen askatasunaren aldeko hitza hartu du Hala Bedik\napirila 2 Erredakzioa KategoriaAlbisteak 0\nGertaeretatik ia bi urte pasa direnean eta bide administratibotik zigorra konfirmatu zenetik urtebete igaro denean, gaur, apirilaren 2an, Mikel Sáenz de Buruaga Hala Bediko kazetariaren kontrako epaiketa burutu da. 2017ko maiatzean Gasteizko Errekaleor auzoan jazotako polizia-operazioa grabatzeagatik Herritarren Segurtasunerako Legea aplikatu zioten Ertzaintzak eta Eusko Jaurlaritzak. Mozal Legea aplikatuta, Jaurlaritzak zigortutako lehen kazetaria da. 11.30ean deitutako elkarretaratzeak epaitegiko ateraino eraman du elkartasuna.\nJende andana bildu da astearte goizean Gasteizko Epaitegien aurrean Hala Bediko kazetariari babesa helarazteko. Mugikorrak eskuetan eta ahoa estalita, Mozal Legea irudikatuz, Hala Bedik informatzen jarraituko duela adierazi nahi izan dute bertaratutako lagunek.\nKontraesanez beteriko epaiketa\nErtzaintzak kolpe batez honela utzi zuen kazetariaren mugikorra\nEpaiketa hasi bezain laster, froga guztiak (bideoak batez ere) aurkeztu ezin izan dituztela salatu du irratiko abokatuak, Saenz de Buruaga kazetari bat dela gogoratzearekin batera. Eusko Jaurlaritzaren bertsioak, ordea, kazetariak berak bakarrik 60 ertzain zituen polizia-lerroa gainditu eta ertzainen aurka egin zuela dio. Hemen 2017ko maiatzean jazotako gertaeren bideoa ikusgai.\nHala ere, ertzain batek onartu du “balitekeela jende uholdeak Mikel mugitzea eta polizia-lerroa gainditzeko borondaterik ez izatea”. Ertzain beraren esanetan, Saenz de Buruagak ez zuen polizien aurka egin “talde horren “cabecilla” zelako eta besteek zer egin agintzen zuelako”.\nEusko Jaurlaritzako abokatuak Saenz de Buruaga kazetari lanetan zegoela onartu arren, identifikazio unean manifestari gisa zegoela uste du. Horrez gain, egunean bertan eta bideoetan (epaiketan ikusi ez direnirudiak) ikus daitekeen bezala, Saenz de Buruagak prentsa-txartela izan zuen uneoro eskura. Ertzaintzaren abokatuaren arabera, berriz, ez.\nErtzain batek azaldu duenez Saenz de Buruagak prentsa-txartela erakutsi zien, baina euren nagusiak “prentsa-txartelari garrantzirik eman ez zionez aurrera jarraitu zuten salaketarekin”.\nHala Bediren lehenengo lekukoak azaldu duenez, Saenz de Buruagarekin hainbat konexio egin zituen egun hartan zuzenean irratian; Ertzaintzak, ukatu arren, mugikorra apurtu zioten arte.\nBigarren lekukoa, Hala Bedin kazetaritza praktika lanetan zegoena, Saenz de Buruagarekin batera Ertzainen aurretik iritsi zen Errekaleor auzora, epaiketan adierazi duenez, geratutakoaren jarraipena egin asmoz.\nSaenz de Buruagak hartu du azken hitza. “Jokoan isuna baino gehiago dagoela” azaldu du, “Mozal Legearekin, denok gara errudunak kontrakoa erakutsi arte” argi adieraziz. Epaileak, ordea, ez dio azken adierazpena onartu.\nEpaiketak utzi dituen kontraesanen ondoren, sententziaren zain geratu da kasua.\n← Prestaciones sociales | Endurecimiento de Lanbide en el control de la residencia\nBlogosfera | Debates abiertos sobre los límites de las redes sociales →